Zigorrak jarri dizkiete EHEko kideei

Euskal Herrian Euskaraz elkarteko hainbat kideri zigorrak jarri dizkiete. Otsailaren 15ean Bergarako epaitegiaren aurrean eginiko kale bilkura batean parte hartzeagatik jarri dizkiete isunak. Dirua batzeko hainbat ekintza antolatu ditu EHEk Debagoienean.

Otsailaren 15ean Bergarako epaitegiaren aurrean egin zuen kale bilkura Euskal Herrian Euskaraz elkarteak. Epaitegietan euskara bermatzeko eskaera egin zuten EHEko kideek. Kale agerraldian Ertzaintzak identifikatu zituen hainbat lagun.

Orain, lagun horiei guztiei, isunak jarri dizkie Eusko Jaurlaritzako Barne sailak. EHEko kideek prentsaurrekoa eskaini zuten atzo egoeraren berri emateko, eta salatu zuten euskal administrazioaren jarrera.

Guztira, 2.100 euroko isunak ordaindu beharko dituzte, eta dirua batzeko hainbat ekitaldi antolatu dituzte. Abenduan eta urtarrilean egingo dituzte ekintza horiek guztiak. Abenduaren 28an, esaterako, pailazoak izango dira Arrasaten.

Era berean, Aretxabaletako, Arrasateko eta Bergarako Udaletan mozioak aurkeztu nahi dituzte EHEkoek.


Denboraldiaren balorazio oso positiboa egin du Rural Kutxak

28 garaipen lortu dituzte

Bukatzear da afizionatuen mailako 2017 denboraldia, eta balorazioak egiteko unea da. Rural Kutxa-Seguros RGA taldean “oso pozik” daudela azaldu du Ruben Martinezek, taldeko zuzendariak. Eta ez da gutxiagorako, 28 garaipen lortu baitituzte, kalitatezkoak. Tartean, Euskaldun Txapelketa irabazi du talde sakandarrak, iker Azkaraterekin, Nafarroako Itzuliko lehen etapa irabazi zuen Oscar Pelegrik… Martinezek azaldu duenez “Espainiako onenak izan gara, izan dugun erregulartasunari esker. Denboraldi guztian barna garaipenak lortu ditugu, taldeko onenak ez zeudenean baita ere. Uste dut denboraldiko lehenak izan garela, nahiz eta Lizarte eta Euskadi gure maila ia berean egon. Oso pozik nago taldearekin” gaineratu du zuzendariak. Hurrengo urteari begira, oso jubenil onak izango dituztela nabarmendu du.


Nerea Ibarzabal nagusi Aitzurin, eta gora Maurizia!

Hasieratik, emakumeak seguruago aritu ziren, eta amaierako sailkapenean koxka bat gorago geratu ziren. Goienean, Nerea Ibarzabal markina-xemeindarra.

Kanpoan eguzkitan giro goxoa zegoen, eta Aitzuri pilotalekua bete zuten 700 bertsozaleek ere ederki berotu zuten txapelketako saioa. Kanpotik etorritakoak ziren gehienak, baina zumaiarrak ere bai asko. Soinu aldetik jendeak bazuen kezkatxoa, baina hasierako oihartzun txiki bat gorabehera, arazorik gabe joan zen saioa alde horretatik.

Kartelari erreparatuta, Zumaiakoa ez zen beharbada beste kanporaketa batzuk bezain erakargarria; ez zen faborito argirik ikusten, 700 puntuak gaindituko zituenik. Saio gustagarria egin zuten, ordea, eta ale politak utzi zituzten denek ere.

Ofiziokako lanetan 3 emakumeak gailentzen hasi ziren, eta halaxe jarraitu zuten gero ere. Ibarzabal oso ondo sartu zen egokitutako paperetan, eta ahots fineko bertsokera sendoz berehala poltsikoratu zuen jendea. Miren Artetxe ere erregular aritu zen ariketa gehienetan, konfiantzaz eta gozatzen. Bakarka, berriz, Nahikari Gabilondo nabarmendu zen kartzelako lanean, istripuan galdutako semeari abestutako bertsoekin.

Amaieran, Nerea Ibarzabalek jaso zuen puntu gehien (698.5) eta horrekin azaroaren 4an Maule Lextarren kantatzeko txartela lortu zuen. Gainerako bertsolariek zain egon beharko dute aukerarik duten ala ez jakiteko: Nahikari Gabilondo (661.5), Miren Artetxe (661.5), Arkaitz Oiartzabal “Xamoa” (627.5), Asier Otamendi (617.5) eta Ibon Ajuriagojeaskoa (616).

Ariketa bakoitzeko puntuazioak taula honetan ikus daitezke, eta azpian atzo jarritako gaiak eta puntuak irakurri ere bai.

Emakumeak nagusi Zumaian, beraz. Miren Artetxek agurreko bertsoan abestu zuen bezala:

Gora emakume bertsozaleon

oholtzapeko irrintzia,

eta gora Maurizia!

Hilaren 14an jokatuko da Tolosan azken kanporaketa, eta han arituko dira Jon Maia eta Maddalen Arzallus.

Kronika zabalagoa nahi baduzue, bertso eta guzti, Bertsolari aldizkariaren gunean irakur dezakezue.


Derbia berdintzea lortu du Realak (2-2)

Lucia Garciak (3. minutuan) eta Erika Vazquezek (43) sartu dituzte Athleticen golak. Bigarren zatia hasi bezain pronto, Nerea Eizagirrek sartu du zuri-urdinen lehenengoa (47), eta Carla Bautistak bigarrena (77).

Euritan hasi dute Realak eta Athleticek Anoetan jokatu duten bigarren derbia, eta jokoa azkartu du horrek. Lucia Garciak sartu du lehen gola, eta aurretik jarri du Athletic partida hasi bezain laster, 3. minutuan. Realak ere izan du aukeraren bat norgehiagokaren lehen minutuetan, baina zuri-gorriek izan dute jokoaren kontrola.

Maddi Torrek izan du partida hasierako Realaren aukerarik onena, 21. minutuan. Area barrutik burukada jota, Athleticen atera bota du baloia, baina gelditu ona egin du zuri-gorrien atezainak.

Lehen zatiaren amaieran, beste aukera on bat ere izan du Luciak. Atzelariak atzean utzi, eta jokalari bakarra aurrean zuela geratu da, baina gutxigatik izan bada ere, kanpora bota du baloia. Kontraerasoan, berdinketarako parada izan du Realak, baina ezin izan du markagailua berdindu. Minutu gutxira (43), Erica Vazquezek ez du barkatu, eta jokaldi on baten ondoren, area barrutik sartu du bigarren gola.

Bigarren zatian, Reala nagusi

Bigarren zatia hasi bezain laster (47, minutuan), ezker hegaletik eraso egin, eta ustekabean, gol ederra sartu du Nerea Eizagirrek, baloia atezainaren gainetik pasatuta. Jarraian, aukera onak izan ditu Athleticek hirugarrena sartzeko, baina Carla Bautistak lortu du azkenean berdinketa (77). Eskuin hegaletik egindako erdiraketa ondo errematatu du Bautistak, buruz.

Joan den denboradian 1-4 irabazi zuen Athleticek Anoetan. 21.500 lagun inguru bertaratu ziren Anoetara, eta estadioa ia bete egin zen. Ondo erantzun du jendeak gaur ere: 21.234 lagun izan dira, Realaren arabera.

"Hori da garrantzitsuena", esan du Damaris Egurrolak ETBn, partida amaitu ondoren: "Horrela jarraitu behar dugu, emakumeen futbolak aurrera egin dezan". Nerea Izagirre ere pozik agertu da Anoetak erakutsitako itxurarekin: "Espero dugu hau behin baino gehiagotan gertatzea". Lehen golak "esperantza" eman diela azaldu du, eta irabazteko aukerak ere izan dituztela: "Pena izan da azkenean hiru puntuak lortu ezin izana".

Athletic bosgarren da sailkapenean, 34 punturekin; Reala, berriz, seigarren da, 28 punturekin.


EH Bilduk EAJren herrialde ereduri men egin diola kritikatu du Mendiak

EAJ eta PSOE adostasunera helduko direla espero du, 'Euskadiri beti doakiolako hobe Espainian Gobernu sozialista dagoenean'.

PSE-EE alderdiko idazkari nagusi Idoia Mendiak EH Bildu kritikatu du, EAJren eta haren herrialde ereduaren aurrean men egitea leporatu baitio. Bere esanetan, "eredu horrek eskubide eta betebehar desberdinak dituzten herritarrak sortzen ditu, non bizi garen arabera"; horrez gain, Mendiaren ustez, bi alderdiek hitzartu berri duten Udal Legeak udalei "adin nagusitasuna ukatzen die". Gauzak horrela, sozialisten buruak dio EH Bilduk modu horretan uko egin diola "demokraziaren hastapenetan itxuraz zuten herrialde-eredua izateari".

PSE-EEko primarioen prozesuen barruan, Lasarte-Orian militanteekin egindako topaketan, Mendiak hedabideei adierazpenak egin dizkie, eta adierazi du sozialistek "euskal herritar guztiak eskubideetan zein betebeharretan berdindu nahi dituen proiektu bat" dutela, "aurre egin behar ditugun benetako erronkak ezkutatuko dituzten inongo nortasunik edo ikurrinik gabe".

Mendiak azpimarratu duenez, sozialisten proiektua "inoiz baino beharrezkoa da", EH Bilduk "EAJren herrialde-ereduaren aurrean men egin berri baitu, udalei beren eskuduntzak finantzatzeko moduari dagokion adin-nagusitasuna ukatzen dien Udal Legea hitzartu duelako".

"EH Bilduk eredu propioa izateari uko egin dio, eta, paradoxikoki, EAJren aurrean makurtu da", gaineratu du agintari sozialistak.

Aldi berean, gaitzetsi egin du EAJk asteburu honetan Iruñean onartuko duen ponentzia politikoa, "bi abiaduratan dabilen herrialdean pentsio pribatuak defendatzen dituena".

Horren aurrean, pentsio "publikoak" defendatu ditu, "hori delako modu bakarra Euskadiko pentsiodun guztientzako pentsio duinak bermatzeko".

Beste eredu bat

Halaber, Lurralde Historikoen Legea eraberritzearen alde agertu da, "Euskadi hobetzeko eta modernoagoa izan dadin, hobe funtziona dezan eta, batez ere, euskal herritar guztiok berdinak izatea egingo duena".

Madrilgo Gobernua

Bestalde, EAJ eta PSOE alderdien gobernagarritasunari begira akordio batera heltzeari buruz galdetu diotenean, Mendiak adierazi du oraindik ere batzarrak egiten ari direla, eta, beraz, goiz akordioa egongo den ala ez esateko".


Samieletako helduen danborradan izena eman daiteke

AIZARNAZABAL // Astelehenera arte eman daiteke izena Samieletako helduen danborradan. Aurten, Mikel Elkarteak, Gure Bordak eta Gaztetxeak hartuko dute parte danborradan, eta hiru elkarte horietan daude izen-emate orriak. 16 urtetik gorakoek parte har dezakete. Astearte eta ostegunetan dira entseguak, datorren astetik aurrera, 21:30ean, eskola azpian.


Ezker abertzalearen batzarra, gaur

Gaur, Tolosako ezker abertzalearen batzarra izango da, 20:00etan, Antonio Maria Labaien kultur etxean. Antolatzaileek bilera garrantzitsua izango dela nabarmendu dute, besteak beste, Euskal Autonomia Erkidegoan datorren urrian izango diren hauteskundeez eta egoera politikoaz ariko baitira.


Espainiako Kongresuak ondare zerga berriro indarrean jartzean onartu du; EAJ abstenitu egin da


'Biziminez' dokumentala proiektatuko da ostegunean kultur etxean

Proiekzioa kultur etxeko areto nagusian izango da ostegunean, martxoak 9, 19:30ean hasita.

Josu Iztueta bidaiari tolosarrak eta Antxon Arza iruindarrak Estatu Batuetan barrena egindako bidaia kontatzen du Biziminez dokumentalak. Zuzendaria Pablo Dendaluze da eta gidoia ere berak landu du, Josu Iztuetarekin batera. Musika Juantxo Zeberiok jarri dio.

Solasaldia Josu Iztuetarekin

Proiekzioa kultur etxeko areto nagusian izango da ostegunean, martxoak 9, 19:30ean hasita. Dokumentalaren protagonistetako bat, Josu Iztueta, bertan izango da eta, dokumentala ikusi ondoren, bertaratzen direnek aukera izango dute galderak egiteko eta berarekin hitz egiteko.

Bi lagun, kanpoko nahiz barruko paisaiei begira

Antxon Arzak eta Josu Iztuetak aspalditik ezagutzen dute elkar eta, lehen ere, elkarrekin bidaian ibilitakoak dira. Antxon Arzak istripua izan zuen 2000. urtean, Venezuelako ur-jauzi batean eta, ondorioz, gurpil-aulkian dabil orain. Horrek, jakina, zenbait muga ekarri dizkio, baina ez du galdu bidaiatzeko eta esperientzia berriak bizitzeko grina. 2015ean bidaia egin zuen Amerikako Estatu Batuetan barrena Josu Iztueta lagunarekin. Hiru aste egin zituzten furgonetan, New Yorketik abiatu eta Mendebaldeko kostalderaino, San Frantziskoraino. Bidaia horretan Estatu Batuetako toki ikusgarrienetako batzuk bisitatu zituzten; baina begirada, kanpoko paisaia horietan adina, barrura zuzenduta. Bidaia horren kronika intimoa jasotzen du dokumentalak.

Josu Iztuetaren hitzetan, mendiari buruzko dokumentaletan lehen oso presente zeuden baloreak txertatu nahi izan dituzte dokumental honetan: elkartasuna, adiskidetasuna, esperientzia partekatuak…

Pablo Dendaluze tolosarrak filmatu zituen irudiak eta berak editatu eta muntatu du 42 minutuko dokumentala. 2015eko abenduan Bilboko Mendi Film Festivaleko sekzio ofizialean lehiatu zen.

Dokumentala euskaraz egina dago eta, beharrezko bada, gaztelaniazko azpitituluak jartzeko aukera dago.


Zenbait erosketa merkeago egin ahalko dituzte herritarrek “Laudio Bono” egitasmoarekin

Herriko 62 establezimendutan erabili ahalko dira APILLen bonoak.

“Laudio Bono” kanpaina jarri du abian APILL merkatari elkarteak Laudioko Udalaren laguntzarekin. Egitasmo horren bidez auzokideek aukera izango dute erosketak merkeago egiteko herriko zenbait saltokitan, merkatari elkarteak plazaratuko dituen bonoak eskuratuta.

Bi txartel mota egongo dira, APILLek aurreratu duenez. “Elikadura Bonoa”-k 8 euro balioko du eta 10 euroko erosketak egiteko baliatu ahalko da. “Merkataritza bonoa”-k, aldiz, 20 euro balioko du eta 25 euroko erosketak egiteko erabili ahalko da.

Datorren astelehenetik -apirilak 11- aurrera eskuratu ahalko dira bonoak merkatari elkartearen bulegoan. Maiatzaren 31ra arte erabili ahalko dira, ondorengo saltokietan:


'Soul Kitchen' filma izango da ikusgai gaztetxean


'Aquí Se Fabrica' saio berria, gaurtik aurrera, ETB2n

Gure inguruan ditugun gauzen fabrikazio prozesua azalduko du tarte berriak.

'Aquí Se Fabrica' saioa izango dugu ikusgai gaurtik aurrera ETB2n. Gure inguruan ditugun gauzen fabrikazioa prozesua azalduko du saioak.

Zein da egunero erabiltzen ditugun gaien fabrikazioaren sekretua? 'Aquí Se Fabrica' saioan eguneroko bizitzan inguratzen gaituzten produktuen ekoizpena ezagutuko dugu, baita hain ez ohikoak ez diren gaienak ere.

Erreportariek (Bidane Galicia, Rebeca Gimeno eta Alex Pascual) enpresetan sartu eta modu dinamikoan kontatuko dute ekoizpen prozesu osoa, ideia ernetzen den unetik merkaturatu arte.

Lehen saioa

Txakolina dastatu eta gozatzen dugu, baina, ba al dakigu zein den mahatsa batu eta ia ia ardoa kontsumitu arteko prozesu osoa? Nola uztartu, berritu, ikertu eta tradizioari eutsi? 'Aquí Se Fabricak' azalduko du hori guztia lehen saioan.

Ura izango dute hizpide ondoren. Bertan fabrikatzen da eta bertan lortzen da mendi eta urtegietan biltzen den ura, iturritik edaten dugun ur goxo hori bihur dadin. Ura bildu, iragazi eta arazteko eta Bilbo Handirako banatze prozesua jarraituko dute.

Azkenik, 'Aquí Se Fabrica' saioak zaborraren alderik 'ederrena' erakutsiko du. Europa osoan enpresa bakarrak egiten du prozesu osoa, hau da, birziklatu eta laminak eta fibra ekoiztu, eta enpresa hori Andoainen dago.

Hori guztia 'Aquí Se Fabrica' saioan dago ikusgai, 23:40ean, ETB2n.


Heldu nahiz gazteak, euskaran murgiltzen

Euskararen inguruko gai ugari ekarri zituen Goierriko Hitzak, gaur 15 urteko alean. Goiztiri AEK euskaltegiak etorkinentzako antolatutako euskara ikastaroen berri eman zuen batetik; eta bestetik, Segurako aterpetxean egiten duten Euskal Girotze Barnetegien inguruko erreportajea egin zuen.

Goiztiri AEK euskaltegiak, jatorri ezberdinetako etorkinei zuzendutako euskara ikastaroa antolatu zuen. Zazpi lagun hasi ziren bertan, eta haiekin izan zen Hitza, bakoitzaren esperientzien berri izateko. Lucia Martinez andaluziarra, Pere Gili kataluniarra, Karel Serckx flandiarra, Luzia Martinez uruguaitarra, Carlos Marañon gaztelarra eta Emi Garcia leondarra ziren horietako batzuk. Bertako jendearekin komunikatzeko edota lana bilatzeko euskarak zuen garrantzia azpimarratu zuten gehienek.

Helduekin ez ezik, gaztetxoekin ere egiten da euskal giroan murgiltzeko ahalegina Goierrin. Segurako Euskal Girotze Barnetegia da horren adibide. Txema Mujika begiralean, bertan egiten duten lanaren berri eman zion Hitzari. Hutsik zegoen eraikina hartu eta nola hasi ziren azaldu zuen, baita gaztetxoen taldeekin zein lan egiten duten ere. Gehienak, erdal eremuetako haurrak ziren, eta euskal giroan bizitzeko aukera ematen zieten, jolasen eta aisialdiaren bidez, euskaraz bizitzeko aukera emanez.

Nesken areto futbolak ere tarte berezia izan zuen egun hartan. Izan ere, euskal selekzioko kideak Errusian izan ziren, Europako Txapelketan parte hartzen. Tartean, hainbat goierritar aritu ziren jokatzen, eta Fernando Prados hautatzaileak, bidaiaren eta nesken areto futbolaren egoeraren berri eman zuen.


Askatasuna-k isun faltsuak bidali ditu adierazpen askatasuna aldarrikatzeko

Azkenaldian hainbat herritarrek Gipuzkoako Foru Aldundiaren izenean eskutitzak jaso dituzte, isunekin

Askatasuna-k horren aurrean ekimen bat antolatu eta eskutitzak banatu ditu etxe batzuetan isun faltsuekin

Azken egunetan zenbait etxetara Foru Aldundiaren izenean iristen ari diren isunek sortutako nahasmena argitzeko Azpeitiko Askatasunak gutun bat atera du isun horien banaketa bere gain hartuz.

Askatasunak ekimen honen bidez, "adierazpen askatasunaren eta manifestazio eskubidearen ukazioa" salatu nahi izan ditu. Gutun horien helburua, herritar batzuk horrelako gutunak jasotzean sentitzen duten "inpotentzia eta kezka" azaltzea izan da.

Gutun faltsuon berri hedabideetan ere azaldu da eta Azpeitiko Udalak ere jakinarazi zuen ez Udalak eta ez idatzian azaltzen diren bestelako erakundeek ez zutela inolako zerikusirik gutun horiekin.

Hona hemen, hori guztia dela eta, Askatasunak Uztarriari igorri dion karta:

"Agur t'erdi;

Aurreko egun hauetan jasotako eskutitza dela eta Azpeitiko Askatasunak azalpen batzuk helarazi nahi lizkizueke. Baina inongo azalpenak eman aurretik gure sentipenak helarazi nahi genizkizueke, sortarazitako endredu eta kezkengatik besteak beste.

Kontua da aurreko egunetan jaso izan duzun eskutitza herrian martxan jarria dugun kanpaina baten inguruko ekimen bat izan dela, non helburu ezberdinak bete asmo dituen.

Gure herria urte luzeetan jasaten duen gatazka politikoa tarteko, errepresio gogorra jasatera behartua dago. Gure herriaren aurka buru belarri dihardueten etsaiak hainbat eta hainbat motako errepresio mota ezberdinak erabiltzen dituzte gure eskubideak zapaldu eta beraienak inposatuz. Horren adibide garbiak dira, herrian errepresio mota ezberdinak jasaten dituzten herritarrak; Donostian epaitu berri dituzten 9 gazte azpeitiarrak, Habea herri plataforma abertzaleak pairatzen duen apartheid egoera, gorputz polizial ezberdinen presentzia itogarra, herritarren aurkako jasarpenak, identifikazioak, manifestazio eskubidearen ukapena, adierazpen askatasunaren gabezia, eta abar luze bat.

Kasu honetan azken puntu hauei heldu nahi genioke bereziki, non nolabait aipatzearren "errepresio zuri" honek ondorio larriak jasanarazten dizkion hainbat herritarrei. Gure herrian manifestazio eskubidea zein adierazpen askatasuna guztik ukatuak ditugu. Manifestaldietan parte hartzeagatik, deialdiak egiteagatik... hainbat herritar Ertzaintzak idetifikatu, meatxatu eta isunez josten ditu, helburu bakar batekin, Euskal Herriaren aldeko borroka ekidin eta zapuztu asmoz. Baina oker dabiltza, guk gure herriaren eskubideen aldeko borrokan jarraituko dugu, eta bide batez jasaten dugun egoera errepresiboa salatuko dugu, eta beraien izen-abizenak herritar guztien aurrean, altu eta ozen adieraziko ditugu. Pairatzen dugun errepresio zuri honek baditu gure herrian bere arduradunak. Urte luzeetan udal gobernuan agindun dugun EAJ-PNV hain zuzen ere!

Beraiek ongi diseinatutako estrategia errepresibo hau, bultzatu, baimendu eta bideratuz, nahiz eta sarritan beraien aho potoloak hitz polit eta abertzaleez batetzen dituzten, gure herriko errealitatea bestelakoa da. Egun jadanik 25.000 eurotako diru isunak dauzkagu herrian, zein kasu batzuetan enbargoak, aurrezki kontutik diru kentzeak... ematen dira. Egoeraren larritasunaz jabetuz eta hau guztia aurpegiratu asmoz eginiko ekimena da hau, non hainbat eta hainbat herritar udaletxera bideratuz eskutiz horren bidez udala ein batean kolapsatu eta ezoiko egoera batera bideratuz, egiten dutenaren jakitun izan daitezen.

Bestalde, eskutitza jaso duzuen herritarrok, errepresio mota hau pairatzen duten herritarren lekuan jarri asmoz, honek sortarazten dituen inpotentzia eta kezkak sentitu asmoz ere bai.

Adierazpen askatasuna orain! Manifestazio eskubidea orain!

PNV=Ertzaintza errepresaioa gelditu

Azpeitiko Askatasuna"


18/98 sumariaren epaia hilabete luza daitekeela diote

18/98+ lantaldeak dio egoera latza dela eta kezkatuta daudela. Deialdia egin dute irailaren 23an Altsasun ospatuko den Bat Egin egunean parte hartzeko. Ibarretik autobusak antolatuko dituzte bertara joan ahal izateko.

18/98 sumarioko inputatuei elkartasun ekonomikoa emateko eta eskubide zibil eta politikoen urraketa salatzeko aurten ere Bat Egin eguna ospatuko dute Altsasu eta Urdiain arteko San Pedroko zelaietan. Bailarako 18/98+ lantaldeak deialdia egin die ibarreko herritarrei bertara hurbildu daitezen.

Lantaldeak egindako agerraldian Espainiako Auzitegi Nazionalean hainbat enpresa, erakunde eta fundazioren aurka burutzen ari diren prozesu juridikoa salatu zuten. Salaketa horren harira Maite Aristegik adierazi zuen urte eta erdi pasatu dela azkeneko epaiketa egin zenetik eta epaitza badagoen arren, azken orraztuak eman eta behin betiko sententzia argitara eman arte beste hilabete bat pasa litekeela gainera zuen. "Sufrimendu nahikoa ez bada izan, horrek luzatzen du" adierazi zuen Maite Aristegik.

Udalbiltzan parte hartzeagatik auziperatu dituzten 20 lagunen egoera ere aipa du lantaldeak. Fiskalak horiendako 10 eta 15 urteko kartzela zigorrak eskatu dituela salatu dute.

Etorkizunean inputatuei laguntza ekonomiko emateko ekimenak egiten jarraituko dutela adierazi dute. Herritarren adierazpenak jasotzeko kaleratutako kaiera koadernoaren azterketa egiten dihardu orain Eskoriatzan eta Aristegik azaldu du bertatik lan polita irtengo dela eskubide politiko eta zibilen urraketa salatzeko oso baliagarria izango dena.


125 lagin gehitu dituzte Gerra Zibilean desagertutakoen DNA bankura

Laginak jasotzeko kanpaina zabalik uztea erabaki du Gogora institutuak, iraganean hobietatik ateratako eta etorkizunean aterako diren gorpuzkiak DNA laginekin alderatzeko.

Espaniako Gerra Zibilean Euskal Autonomia Erkidegoan (EAE) desagertutako pertsonen senideen 125 lagin bildu ditu Memoriaren, Bizikidetzaren eta Giza Eskubideen Gogora institutua. DNA bankua handitzeko martxoan abiatutako kanpainaren emaitzaren berri eman dute gaur Bilbon, Gogora institutuaren egoitzan.

Jasotako 125 lagin horietatik 44 desagertuen seme-alabak dira, 22 anai-arrebak, 11 bilobak, 32 ilobak eta zazpi birbilobak. Laginen % 54,7 (64) Bizkaian jaso dituzte, % 30 Gipuzkoan (35), % 8,5 Araban (10) eta gainerako zortziak Nafarroan, Burgosen eta Kantabrian.

Laginak bildu dituen Biomics laborategiko Marina Martinez de Pancorbo ikerlariak adierazi duenez, jasotako lagin berri horietatik bakar bat ere ez dator bat orain arte hobietatik atera eta erkatu dituzten gorpuzkiekin.

Penintsularen ipar partean 39 hobitatik 363 gorpuzki atera dituzte oraingoz. 363 horietatik 90 identifikatu dituzte, 110 aztertzeko prozesuan daude eta 164 identifikatzeko daude. Orain arte, 89 gorpu atera dira Euskadin, horietako lau aurten.

Laginak jasotzeko kanpaina zabalik uztea erabaki du Gogora institutuak, iraganean hobietatik ateratako eta etorkizunean aterako diren gorpuzkiak DNA laginekin alderatzeko. Halaber, Gerra Zibilean desagertutako pertsonen senideak lagina ematera animatu ditu Aintzane Ezenarro Gogora institutuko zuzendariak.


Pisu astuneko borrokaldi bikaina, 'Boxeo Izarrak' saioan

"Boxeo Izarrak" saioak pisu astuneko borrokaldi bat eskainiko du: Mike Perez eta Magomed Abdusalamov aurrez aurre. Horrez gain, Muhammad Aliren bi neurketa historiko eskainiko dira, 00:15ean, ETB1en.

Aste honetako "Boxeo Izarrak" saioak pisu astuneko borrokaldi bat eskainiko du: Mike Perez eta Magomed Abdusalamov aurrez aurre. Bi boxeolariak borrokaldirik galdu gabe daude: Perez kubatarrak 19 egin ditu eta denak irabazi; errusiarrak, berriz, 18, denak K.O.z. Norgehiagoka oso gogorra eta ikusgarria izango da.

Saioaren bigarren atalean, Muhammad Ali izango dute ardatz. Ostiralean bertan 72 urte beteko dituela eta, haren bi borrokaldi historiko aukeratu dituzte: Sonny Listonen aurka 1964an egindakoa eta George Foremanen kontra hamar urte geroago Kinshasan egin zuena.

"Boxeo Izarrak", 00:15etik aurrera, ETB1en.


Bide erdira iritsi dira Pazkoak

Bergarako Pazkoa jaiek, gaur egingo dute ibilbidearen erdia. Musika, algarak eta jai giroak ez du etenik izan Bitorianatxo barikuan jaitsi zenetik. Baina, martitzenera arte badago zerekin gozatu Bergaran. Jarraian duzue datozen ekintzen berri eta hemen ikus ditzakezue, hiru egunez, jaiek eman dutena argazkitan. Biharko Goiena paperean argazkiak, kronikak eta herritarren hitzak jasotzeko aukera izango dituzue. Goiena Telebistan, berriz, Bergarako jaien gaineko saio berezia izango duzue ikusgai Magazina bukatzean.

Pazkoak 2011 - Egitaraua


Gernikako mugetatik ibilaldia egingo dute domekan

Urtero legez, Gernikazarra Historia Taldeak antolatuta, Gernikak eta Lumok bat egin zuteneko urteurrena gogoratzeko ibilaldia egingo dute gernikarrek. 1882ko urtarrilaren 8an batu ziren Lumo eta Gernika, eta urteak dira data hori gogora ekartzeko ibilaldia egiten dutela.Aurten urtarrilaren 13an egingo dute martxa, domekaz. Goizeko 09:00etan batuko dira Gernika-Lumoko Foru plazan, eta kanpaien soinuagaz batera aterako dira Lumorantz. Guztira, hiru ordu eta erdiko ibilbidea egingo dutela jakinarazi dute antolatzaileek.Foruen plazatik Lumoko Udaletxe zaharrera joango dira. Gero, Landaberde, Elorretalanda eta Errigoiti zeharkatuko dituzte. Bilikariotik Aranara eta handik Lurgorrira joango dira Lumoko San Pedron bukatzeko.Erdi Aroan, Gernika Lumoren auzoa zen, eta elizatearen portu funtzioak betetzen zituen.1366. urtean, baina, Don Tellok dekretuz Gernika hiri bihurtu zuenean, Lumorengandik banandu zuen, eta lursail handiak Gernikarenak izatera pasatu ziren. Gainera, eskubideak eta pribilegioak ere eman zizkion Don Tellok Gernikari. Giro horretan, bi herrien arteko liskarrak gero eta handiagoak ziren.Arrazoi ekonomikoakXIX. mende amaieran, arrazoi ekonomikoak medio eta industria garatzen hasi zenez gero, herri bien arteko arazoak konpontzea beharrezkoa ikusi zuten: Gernikak zuen legedia egokia zen industria garatzeko, eta Lumok lursail egokiak zituen ibarrean.


Altsasuk galdu egin zuen Amigo taldearen kontra

Emakumezkoen erregionala. 21. jardunaldia: Altsasu 0 - Amigo 1

Emakumezkoen erregional mailan jokatzen duen Altsasuk Amigo taldea hartu zuen igande eguerdian Dantzalekun. Partida lehiatua izan zen baina, zoritxarrez, punturik gabe geratu ziren altsasuarrak, Amigo taldeak 0 eta 1 irabazi baitzuen.

Emakumezkoen erregional mailako liderra Osasuna Fundazioa da, 55 punturekin. Altsasu 12.a da, 19 punturekin. Asteburuan Altsasuk sailkapenean 8.a den Izarra taldearen kontra jokatuko du.


Hamar ordutako

kontzentrazioa gaur, bost lekutan

Askatasunak 10 ordutako kontzentrazioa deitu du gaurko, euskal preso politikoen egoera salatzeko. Kontzentrazioa bost tokitan egingo da, gaur goizetik iluntzera: 10:00etatik 12:00etara, Hilerrian; 12:00etatik 14:00etara, Plazan; 14:00etatik 16:00etara, Atsegindegin; 16:00etatik 18:00etara, Plaza Berrin eta 18:00etatik 20:00etara, Zinkoenean.


Atxulondo irekita mantenduko dute uztaileko lehen egunetan

Atxulondo kultur etxearen irisgarritasuna hobetzeko, igogailua jartzekotan da bertan Zizurkilgo Udala. Aurreikuspenen arabera, lanak uztailaren 1ean ziren hastekoak eta, horregatik, iragarrita zegoen kultur etxea uztailaren 1ean itxiko zela. Azkenean, baina, lanak esleitzeko prozedurak bere denbora behar izan duenez, uztaileko lehen 10 egunetan ez dira hasiko lanak, eta, hortaz, kultur etxea irekita egongo da denbora-tarte horretan. Ondo bidean, hurrengo ikasturtearen hasierarako lanak amaituta izatea espero du Udalak.


Sanferminak: Ezkurdia Zabaletarekin eta Martija Irribarriarekin

Atzo Sanferminetako Binakako Torneoa aurkeztu zuten. Ezkurdiak eta Zabaletak bikotea osatuko dute eta Martija Irribarriarekin ariko da. Bi ordutan jaialdietako sarreren %80a saldu zen

Sanferminek erakartzen dute, ez dago inolako zalantzarik. Eta baita Sanferminetako Pilota feriak. Atzo Sanferminetako Binakako Txapelketa aurkeztu zuten. Guztira 6 bikotek hartuko dute parte, enpresa bakoitzetik hiru. Lehen multzoko bikoteak Olaizola II.a-Albisu, Bengoetxea VI.a-Imaz eta Irribarria-Martija dira eta bigarren multzoko bikoteak Altuna III.a-Ladis Galarza, Ezkurdia-Zabaleta eta Urrutikoetxea-Mariezkurrena II.a dira.

Atzo bertan salgai jarri ziren Sanferminetako pilota feriako sarrerak eta dagoen ikusminaren isla, ordu batean sarrera guztien %80 saldu ziren. Hor datua, ikaragarria, Labritek sanferminetan ere izugarri erakartzen duenaren seinale. Izan ere, plan borobila izan daiteke: Iruñeko bihotzean, jaiak eztanda egiten duenean, erdi-erdian dagoen Labrit pilotalekuan pilotaz gozatu eta bitartean, eta ondoren, parrandarekin jarraitu. Plan mundiala.

Elezkano II.aren eta Rezustaren hutsunea izan zen aurkezpeneko korrotxoetan hizpide izan ziren gai nagusietakoa. Azkeneko bi urtetan Ezkurdiarekin batera sanferminetako txapelduna izan da Rezusta, eta haren faltak zur eta lur utzi du katedra. Jon Mariezkurrenaren presentziak ere harridura piztu du, debutatu berria baita, baina Berriozarkoa denez, pentsatzekoa da Aspek keinu bat egin nahi izan diela pilotazale nafarrei.

Katedrak 2018ko Binakako txapeldunak, Ezkurdia eta Zabaleta eta Olaizola II.a-Albisu jotzen ditu faborito, baina gainontzeko bikoak ere ez dira gutxiago. Iker Irribarriak buruz buruko txapeldunaren kamiseta gorria defendatuko du Iruñean. Aramakoarendako Iruñeko torneoa ʺpolitena” da. Iaz Zabaletarekin batera aritu zen eta txapeldunordeak izan ziren, eta aurten Martijarekin txapelketa lortzea da bere helburuetako bat. Asmo berbera du ere Etxeberrikoak. Jose Zabaletak ere iazko arantza atera nahi du, baina kasu honetan Ezkurdia izango du bidaide, azken bi urtetako txapelduna, Rezustarekin batera. ʺIaz Irribarriarekin ibaiertzean geratu ginen eta aurten, Joseba lagun handiarekin, ea torneoa irabaztea lortzen dugun” azaldu zuen Zabaletak. Ezkurdiak Zabaletarekin partida asko jokatu dituela nabarmendu zuen eta biok primeran elkar ulertzen dutela gaineratu zuen. Halaber, Rezustarekin gogoratu zen, eta ʺhalako torneo ederrean” gipuzkoarra etxean geratzeak pena ematen diola aitortu zuen.

Sarrerak

Ondoko web gunean eros daitezke, oraindik sarrerak egonez gero: entradasfronton.com


Berdeak/Europako Aliantza Librea taldeko lehen presidenteorde izendatu dute Junqueras

Halaber, bera izango da Europako Aliantza Libreko presidentea. Europako Parlamentuak astelehenean aitortu zuen Oriol Junqueras eurodiputatu gisa.

Berdeak / Europako Aliantza Libreak bere talde parlamentarioko lehen presidenteorde izendatu du Oriol Junqueras ERCko buruzagi independentista. Halaber, Europako Aliantza Libreko presidentea izango da.

Junquerasek Alyn Smith eskoziarraren tokia hartuko du, abenduko hauteskundeetan Erresuma Batuko Parlamentuko diputatu aukeratu baitzuten.

EAL taldea Europako hainbat alderdi abertzale, independentista eta ekologistak osatzen dute. Parlamentuko saioetan taldeko presidenteek hartzen dute hitza: Ska Keller alemaniarrak eta Philippe Lamberts frantziarrak.

Europako Parlamentuak astelehenean aitortu zuen Oriol Junqueras eurodiputatu gisa eta horren ondotik iritsi dira bi izendapenak.

Europako Justizia Auzitegiak Junquerasek immunitatea daukala ebatzi zuen, baina buruzagi independentistak preso jarraitzen du eta Espainiako Auzitegi Gorenaren baimena behar du datorren astelehenean Europako Parlamentura joan ahal izateko.

Carles Puigdemontek eta Toni Cominek dagoeneko eskuratu dituzte diputatu-txartelak eta Berdeak / Europako Aliantza Librea taldean sartzeko asmoa iragarri dute. Taldea datorren astean bilduko da eta orduan hartuko dute erabakia.


Tosuko kanpaldia aurrera, Poliziarik eta makinarik gabe

GETXO. Ertzainek Tosuko landa (Getxo, Bizkaia) joan den asteartean hustu bazuten ere, ekintzaile ekologistek larunbatean berriz okupatu zuten orubea, eta harrezkero eutsi egin diote kanpaldiari. Atzo goizean, tentsio une batzuk egon ziren, Ertzaintza bertaratu zelako; azkenean, baina, baratzerako sarrera itxi eta inguratu ostean, poliziak joan egin ziren. 30 bat ekintzaile bertan geratu ziren eserita; orube horretan Ibarbengoako aparkalekua eraikitzekoa den enpresak ere ez zien lanei berriz ekin. «Garaipen txiki bat» da hori, Tosu Betirako plataformaren ustez.

Irailaren 10ean agindu zuen epaileak Tosuko landa okupatua husteko; joan den asteartean hondeamakinak ere sartu zituzten bertara. Azken hilabeteotan hainbat «erresistentzia kanpaldi» eta bestelako jarduerak antolatu dituzte ekintzaileek, eta inguruko hainbat herritarren babesa jaso dute horretarako.


Koroatze Jaiak ospatuko dira asteburuan

Jaiak berritasunez beterik datoz, ohiko ekintzez gain, I. Folk Jaialdia egingo baita abuztuaren 30ean eta 31n, 21:30ean.

Ostiralean Faltriqueira talde galiziarrak eta Tejedor asturiarrak euren herrietako musika taularatuko dute. Hurrengo egunean folk-taldeen lehiaketako hiru finalisten txanda izango da: Kerau (Euskal Herria), Maut Project (Zaragoza) eta The Fatty Farmers (Toledo). Aipatu taldeen abestiak entzuteko aukera dago urdufolk.com/ webgunean.

Hona hemen jaietako programa osoa:

Abuztuak 30, ostirala

18:00-20:00 Udal-bolatokian, haurren eta kimuen kategorietako txapelketa.

20:30 Foru plazan, parrilada.

21:30 Foru plazan, Faltriqueira eta Tejedor musika-taldeek I. Folk Jaialdiari hasiera emango diote.

Abuztuak 31, larunbata

9:00 Foru plazan, marmitako-lehiaketa

11:00 Udal-bolatokian, haurren eta kimuen kategorietako txapelketako finala. Ondoren, sari-banaketa.

17:00-19:00 Udal-bolatokian, helduen kategoriako txapelketa.

18:00-20:00 Foru plazan, El laberinto opera, Musicaluz vic-en eskutik.

19:30 Pilotalekuan:

Emakumezko amateurren pala-txapelketa

Gizonezkoen eskupilota txapelketa

21:30 Foru plazan, I. Folk Lehiaketa

Irailak 1, igandea

10:30 Foru plazan, puzgarriak.

11:00 Udal-bolatokian, helduen kategoriako txapelketako finala.

11:00 Meza Nagusia Antiguako santutegian.

12:00 Buruhandiak.

13:15 Foru plazan, Santa Zezilia bandaren kontzertua.

18:00 Foru plazan, kale-antzerkia: Lo bueno viene en frascos pequeños, Circuito antzerki-taldearen eskutik.

19:00 Foru plazan, dantza-plaza Ozkizola taldearekin.


Lasarte-Oriak Ahal du taldeak bere hautagaitza aurkeztu du

Maiatzaren 24ko hauteskundeetan Lasarte-Orian hautesle elkarte berria egon daiteke. Lasarte-Oriak Ahal du elkarteak bere hautagaitza aurkeztu du gaur eguerdian Villa Mirentxu egoitzan. Gardentasun eta aldaketa politikoaren alde agertu dira eta programa herritar eta elkarteen proposamenekin osatu dute. Hauteskundetan egoteko herritarren laguntza behar dute, 500 sinadura.

Gaur eguerdian, Lasarte-Oriak Ahal du hautesle-taldea aurkeztu da. Miguel Angel de la Calle idazkari nagusiak taldea eta hautagaitza aurkeztu die Villa Mirentxun bildu diren herritarrei.

Talde berria "ustelkerietaz, dirua xahutzeaz eta erakundeen urruntasunaz nazkatuta dauden herritarrek sortu dugu".

Herritarrak dira lehentasuna. Udalean egonez gero marra gorriak izango dituztela azpimarratu dute hala nola, jendea etxe gabe geratzea, haurrek heziketa ezin jaso izatea edo gazteek laguntzarik ez izatea. "Herritar guztiek bizitza duina izatea nahi dugu, ezin gara batzuk ongi bizi besteek bizitzeko haina ez dutenean," aipatu dute.

Zerrenda

Hau aurrera eramateko Lasarte-Oriak Ahal du taldeak honako zerrenda aurkezten du: Arkaitz Naya Carrasco, David Ares Rodríguez, Alicia García Patino, Miguel Ángel Tolosa, Victoria Molina Berezo, Iban Plaza Martínez, Aitor Tena Aizpuru, Elena Murillo, Cesar Barreiro, Miren García Marcos, Fernando Marante, Alba Valderrama, Francisco Arruti Susberro, Alex Pozo Manibardo, Ana Martinez Garcia, Mari Carmen Marcos Martin eta Miguel Ángel de la Calle.

Zerrendako hainbat kide lana dela eta ezin izan dira aurkezpenean egon.

Parte-hartzea

Honetaz gain, Arkaitz Naya alkategaiak, David Ares eta Alicia Garcia zerrendako kideek hautesle taldearen oinarriak eta programa azaldu dituzte.

Gardentasuna, parte-hartzea eta aldaketa politikoa ardatz izango dituztela azpimarratu dute.

"Gure asmoa ez da karrera politikoa egitea," adierazi dute. Horregatik, herritarrei haien proposamen berri emango diete, Udalaren kontu eta kontratazioen ikerketa proposatuko dute eta herritarrek udal informazioa eskura izatea nahi dute.

Demokrazia eta erakundeak berreskuratzeko apustua egiten dute Lasarte-Oriak Ahal du taldeko kideek. "Horretarako, herri-galdeketak, parte-hartze araudia prestatu eta batzorde berria eratuko dugu, herritarren partehartze eta aholkularitzan oinarritutakoa".

Izan ere, herritarren apatia politikoa eta atsekabea ilusio eta aurrera egiteko indar bihurtu nahi dituzte.

Programa

Hauteskunde-programa zintzo eta egingarria aurkezten dutela jakitera eman dute. Izan ere, hau elkarteekin izandako bileretan edo herritarrek egindako proposamenetan oinarritua baitago.

Genero berdinketa, etxebizitza eta hirigintza, hezkuntza, gazteria, adinduak, osasuna, kultura, euskara, kirola, giza-babesa, migrazioa, ingurumena, mugikortasuna eta garraioa, ekonomia, enplegua eta merkataritza eta kooperazio arloetan proposamen ugari aurkeztu ditu taldeak.

Arkaitz Naya alkategaiak "Lasarte-Oriak 30 urte ditu eta urte hauetan bi alderdiek kudeatu dute udala. Batek 25 urte egin zituen eta denbora horretan ez zuen Lasarte-Oria erreferente bilakatu. Besteak, kudeaketarako gaitasun eza erakutsi du" adierazi du.

Lasarte-Oriak Ahal du hautagaitza duin eta erreala aurkezten duela azpimarratu du.

Era berean, aldaketaren unea dela eta "herritarren mailara dagoen herria" egingo dutela adierazi du.

Aurkezpenaren amaieran bildu diren herritarrek haien ekarpenak egiteko aukera ere izan dute.

Sinadura bilketa

Hala eta guztiz ere, hautesle-elkarteak lasarteoriatarren laguntza behar du zerrenda maiatzaren 24ko hauteskundetan aurkeztu ahal izateko.

Lasarte-Oriako 500 erroldatuen sinadura aurkeztu behar ditu taldeak apirilaren 20ean eta horregatik sinadura bilketa jarri du martxan.

Gizarte-Etxea taberna ondoko lokalean sinadurak biltzeaz gain, herriko hainbat lekuetan jarriko dute mahaia aste honetan.

Okendo plazan izango dira astelehen, astearte, ostegun eta igandean 10:00etatik 13:00etara eta 18:00etatik 21:00etara, asteazkenean eta larunbatean arratsaldeaz bakarrik eta ostiralean goizez.

Merkatuan izango dira asteazkenean, Jaizkibel plazan ostegunean egun osoa eta larunbata goizean eta Zumaburuko eliza ondoan ostirala arratsaldean.


"Zaborrontzirik ez, baina zaborra ugari"

Herritar batek Uztarriara bidalitako argazkia da honako hau. Hark atzo iluntzean atera zuen irudia Azpeitiko sahiesbide inguruan, eta kexa agertu du ikusitakoaren aurrean. Argazkia atera zuen herritarrak adierazi duenez, leku horretatik igaro zen unean gozoki poltsa "ugari" zeuden lurrean botata. Horregatik, herritarrek zaborraren aurrean erakutsitako "utzikeria" salatu du. Era berean, azpimarratu du argazkia atera zuen lekuan oinezko ugari ibiltzen direla, baina ez dagoela zaborrontzirik. Horregatik, sahiesbidearen inguruko oinezkoen bidean zaborra botatzeko "edukiontzi gehiago" jartzeko eskatu du. "Edukiontziak jarrita ere, ziur herritar batek baino gehiagok botako duela zaborra lurrera. Baina ez dadila izan zaborrontzirik ez dagoelako", gaineratu du.


Kontrolgune bat sortuko dute Calaisen Parisek eta Londresek

Aginte eta kontrol operatiboa Frantziaren esku egongo da, baina Erresuma Batuko ordezkariak ere egongo dira mugetako kontrolean.

Migrazio krisiari aurre egiteko hitzarmena sinatu dute Frantziak eta Erresuma Batuak, eta, horren ondorioz, immigrazioa kontrolatzeko gune bat sortuko dute Calaisen. Azken hilabeteetan milaka lagun iritsi dira Frantziako portura, Ingalaterrara pasatzeko, eta, horren aurrean, segurtasun neurriak nabarmen zorroztuko dituzte Frantziako aldean etorkin horiek Eurotunela legez kanpo erabil ez dezaten.

Bernard Cazeneuve eta Theresa May bi herrialdeetako Barne ministroek eman dute segurtasun neurri berri horien berri, prentsaurrekoan. Cazeneuvek nabarmendu duenez, azken asteotan murriztu egin dira saiakerak. Hala ere, abuztuaren hasieran egunero batez beste 1.700 bat lagun saiatu ziren hori igarotzen, Eurotunelaren datuen arabera.

Kontrolgune horren aginte eta kontrol operatiboa Frantziaren esku egongo da, baina Erresuma Batuko ordezkariak ere egongo dira bertan mugak kontrolatzen.

Horrez gain, akordioak neurriak indartuko ditu legez kanpoko migrazioari bidea ematen dioten trafikatzaile sareen aurka.


Hartu Hitza: “instituzioek galdetu ezin dutena galdetu dugu guk”

Azken Adosgunean bildutako irudia.

Joan den larunbatean (hilak 1), Irungo Hartu Hitza elkarteak Adosgunearen azken bilera egin zuen. Bertan, azken hilabeteetako prozesu guztiaren inguruko balorazioa egin zuten, eta hurrengo pausoak zeintzuk izango diren zehaztu zituzten.

Lehenik, emandako pauso guztiak gogoratu zituzten, otsailaren 17tik gaur bitarte. Bide horretan, egitasmoa aurkeztu, herritarren babesa jaso eta galdeketa errealitate bat izan zela nabarmendu dute. “2018ko azaroaren 18a egun handia izan da, eta hauek ez dira hitz hutsalak, edukiz beterikoa baizik”, adierazi dute elkarteko kide Xabier Martionez eta Elena Berazadik.

Herri galdeketarekin “zenbatu ez daitezken ondorio asko” martxan jarri direla adierazi dute. “Erabakitzeko eskubidearen pedagogia egin dugu gure herriko etorkizun politikoari buruz eztabaida plazaratuz eta zabalduz eta galdeketa demokrazia zuzenaren adibide aparta izan da. Loteslea izango den erreferendumaren bidean trebatu gara, antolamendu gaitasun handia erakutsiz”, gehitu dute. Joan den azaroaren 18ko ariketa demokratikoarekin, “instituzioek galdetu ezin dutena” galdetu dutela nabarmendu dute.

Hala, hasiera guztiek bere amaiera dutela adierazi dute Hartu Hitzatik, eta elkartearen egin beharra amaitu dela. “Irungo herriarekin hitzartutakoa bete dugu, baina bidea da garrantzitsua, eta bidea ez da bukatu”. Gure Esku Dagok erabakitzearen aldeko bide berriak zabaltzen jarraituko duela adierazi dute, baita Irunen ere. Amaitzeko, eskerrak eman nahi izan dizkiete bide guztian laguntza eskaini duten pertsona guztiei.


Eskuzabal

Erdaldunak eskuzabalak. Euskaldunak xuhurrak, esker txarrekoak. Binomio hori aurkeztu nahi izan du agintari sozialista batek berriki. Ez omen diegu eskertu erdaldunei euskara ez jakitea. Bazterketa sistematikoa jasan izan dute, eta gu konturatu ez, eta bertze aldera begira egon omen gara.

Hauteskunde kanpaina betean gabiltzan honetan, PPko Nafarroako buruak euskararen ezagutza oposizioetan gutiago baloratzeko eskatu du. Gutiago posible balitz bezala!

Euskara gailendu da gurean. Hizkuntza bakarra izateko bidean dago. Erbestera bidaliko ditugu, erdaldun elebakarrak, laster. Betiko moduan, errespetua eta barkamena eskatzen digute. Moral kristauaren lezioak. Eta guk, sinetsi, alafedea!


IKT. GURASOENTZAT 4. HITZALDIA: "Bloggerrak eta influencerrak: zeintzuk dira zure seme-alaben ereduak interneten?"

seme-alabak Interneten zerk erakartzen dituen , haien erreferentziak zein diren eta ama edo aita gisa nola jarraitu aztertuko dugu, haiek zertan inspiratzen diren jakiteko.

Otsailaren 18an ,18:00 - 20:00

Izen ematea otsailaren 17a arte.

Animatu zaitezte!


Aho geroz eta gehiagotarik

Izan abertzale edo ez, geroz eta eragile gehiagok diote Frantziari euskal presoen sakabanaketa bukatzea eskatzenAdierazpen horiek euskal jendarteak eragin presioaren adierazle direla dio Askatasunak

Frantziako Gobernuak euskal preso politikoei begira «keinu» bat egin beharko du, eta espetxeratuen sakabanatzea eta urruntzea bukatzea izanen da urrats hori. Geroz eta toki gehiago hartzen ari da mezu hori Ipar Euskal Herriko esparru politikoan, eta Parisen entzunarazten dabiltza Frantziako hiriburuan ardurak dauzkaten Euskal Herriko hautetsiak.

«Kontzientzia hartze baten isla da, egoera aldatu dela ohartzen ari dira frantses alderdi politikoak», dio gatazka politikoen konponbide prozesuetan aditua den Jean-Pierre Massias irakasleak.

Eskakizun hori ez da gehiago eremu abertzaletik soilik luzatua; haratago doa, geroz eta haratago, gainera.

Asteartean Jean Grenetek, Sarkozyren UMP alderdiko euskal diputatuak, Frantziako Legebiltzarrean egin adierazpenak izan daitezke horren froga. Senideak ikusteko presoak duen «eskubidea» aipaturik, euskal preso politikoen sakabanaketa eta urruntzea gaitzetsi, eta haien familietarik hurbiltzeko beharra azaldu zuen.

Urruntzeak duen «kostu humano eta materiala» ikusiz, presoei eta senideei «zigor bikoitza» dakarkiela salatu zuen. Gutxitan ukan ditu horrelako hitz hartzeak Grenetek. Justuki, «kontzientzia hartze prozesuan emandako pauso berria da» diputatuaren adierazpena, Massiasen ustez. Hala ere, 2006ko urtarrilean Pascal Clement garaiko Justizia ministroari igorri zion gutun batean ere presoen hurbilketa eskatu zion.

Egun berean, Jean-Jacques Lasserre euskal senatari zentristak zuen bake prozesua sostengatu Frantziako Senatuan, horri begira zein jarrera ote zuen galdatuz gobernuari. Hitz hartze horiek guztiak «pozgarritzat» jo ditu Askatasunak, gehituz «euskal jendarteak eragiten duen presioaren adierazle» direla. «Baikorki» hartu ditu adierazpenak Batasunak ere, «eztabaida Frantziako Estatura eramana izan delako», Jean Francois Lefort Batasuneko bozeramaileak azaltzen duenez.

Aieteko Nazioarteko Konferentzian egon ziren hainbat alderditako ordezkariak: Lasserre eta Jean-Rene Etxegarai zentristak, Max Brisson (UMP), Frederique Espagnac eta Kotte Ezenarro sozialistak, eta, abertzaleei doakienez, Anita Lopepe (Batasuna) eta Jakes Bortairu (AB).

Konferentziaren biharamunean sentitu zen doinu aldaketa; guztiak ados ziren Frantziako Gobernua gatazkaren barne dela eta konponketan engaiatu beharko duela. Lehen urratsak presoei begira izan beharko duela zioten guztiek. Jean-Rene Etxegaraik argiki adierazi zuen: «Familiek aspaldian presoen hurbilketa galdatzen dute, eta hor gizatasun betebehar bat badugu». Brissonek ere mezu bera du: «Keinu batzuk beharrezkoak dira, bereziki presoei buruz, hala nola hurbilketa edota eri direnei begira».

Egoera berriak hori dakar

Guztiek dute azpimarratzen aro politiko berria eta, batez ere, ETAk jarduera armatua utzi izana.

Grenetek, hala, argi utzi zuen Legebiltzarrean: «ETAren su-eten iraunkorrak behin betiko bakera heltzeko perspektibak ireki ditu, behar dugu lasaitze keinu horrekin trantsizioa erraztu». Testuinguruaren bilakaerak ditu postura aldaketa horiek ekarri, Massiasen ustez. Baina, orain arte, Parisek ez du prozesuari begira urratsik egin, eta Lasserrek egin eskaerari eman erantzun ezak adierazi zuen hori asteartean. Erantzun eza «kezkagarritzat» jo du Lefortek, eta argi du «Euskal Herritik sentiaraziko den presioak duela gobernua mugiaraziko». Massiasek ere dio Paris «orainokoan» ez dela mugitu, eta, haren irudiko, «Euskal Herriko hautetsiek egin seinaleen bidez dira Pariskoak higituko».

Aste honetan, Frantziako Legebiltzarrean presoen hurbiltzea dakarren legea bozkatu izana urrats bat izan daiteke, eta, Leforten ustez «baikorra» da, «jendarteak erakutsi dinamika politikoari erantzuten diolako». Hala ere, erantzuna «oso partziala» dela diote hainbatek, hala nola Askatasunak: «kondenatuak diren presoak besterik ez dituelako hunkitzen»; auzia ukan aitzin preso sartuak direnen kasua aipatu gabe. Massiasen ustez, halaber, «erreala baino gehiago sinbolikoa da», eta gaur egungo egoeraren adierazgarri ere bada: «Tokiko hautetsien mezua interesgarria da, baina gero Parisek eman erantzuna etsigarriagoa da». «Hala ere, lehen urrats gisa egina bada, orduan interesgarria da, hori bakarrik ez delako aski bakea eta gatazkaren konponketa lortzeko», Massiasen hitzetan.


Eskubaloian, oilarren arteko borroka ekarriko du urteko lehen jardunaldiak

Basaurik, Ford Mugarri Arrasatek eta Izarraitz Aloña Mendik 21na puntu dituzte, eta hirurak daude aurrealdeko postuetan. Basauri da, baina, orain momentuan agintzen dabilena, eta ikusteko dago asteburuaren ondoren aldaketarik egongo den.

Izan ere, bizkaitarrek Zubikoara egin beharko dute bisita (zapatua, 18:00). Ford Mugarri Arrasatek, berriz, Corazonistas hartuko du domekan (11:45) Iturripen.


Alegiako Ikasle Egunerako autobusak jarri ditu Uribe Kostako IAk

Azaroaren 15ean, 15 urte oraina irauliz!! 15 urte geroa eraikiz!! leloarekin, Alegian ospatuko den Ikasle Egunera joateko autobusak jarri ditu Uribe Kostako eskualdeko Ikasle Abertzaleak taldeak. Leioako Kurkudi eta Algortako Gorrondatze tabernetan eman ahal izango da izena. Orotara, 20 euro izango dira, autobusa eta sarrera barne.

Ikasle Abertzaleak sortu zeneko 15. urteurrena dela-eta, azaroaren 15ean jai mundiala antolatu behar du IAk Alegian. Egun osoan zehar ekitaldi bereziak burutuko dira:

12:00 Harrera ekitaldia.

12:30 15 urtez lanean.

14:00 Bazkaria - Triki Poteoa

17:00 Bertso Saioa

IGOR ELORTZA

JON MAIA

AMETS ARZALLUS

IÑAKI APALATEGI

18:30 Kale Animazioa

19:30 Manifestaldia

21:00 Ekitaldi Politikoa

22:00 Kontzertua, Karpa Erraldoian

HAMLET, HABEAS CORPUS, SU TA GAR, BANDA BASOTTI, BERRI TXARRAK, O'FUNK'ILLO

Eta egun osoan zehar, musika karpa ondoko frontoi estalian.


EGUZKIA ATERA DA

Espainiako Gobernuak, 180 graduko bira egin, eta plaka fotovoltaikoen instalazioa errazteko eta argindarraren autokontsumoa sustatzeko neurri ugari onartu berri ditu. Alta, Rajoyren gobernuak energia berriztagarrien pizgarriei emandako kolpearen ondorioz, sektoreak bost urte galdu ditu.

Bost urtez geldi egon da sektore fotovoltaikoa Hego Euskal Herrian. 2013tik 2016ra, instalatutako eguzki plaken potentzia apenas handitu zen; hiru megawatt-ordu (MW) baizik ez. Alta, hilabete eskasean, ia 100 MW ezartzeko bi proiektu handi ezagutarazi dira: Araban, Eusko Jaurlaritzak 24 MWeko parke fotovoltaikoa bultzatuko du, eta, horrela, bere mendeko lurraldean ezarritako potentzia (26 MW) bikoiztuko du; Nafarroan, berriz, Rios Renovables enpresak 62 MW-eko bi parke eraikiko ditu Tuteran. Eraikitze lanetan, 180 lanpostu sortzea espero du, eta, gerora, beste 30. Inbertsiook bat egin dute denboran autokontsumo energetikoa sustatzeko Espainiako Gobernuak onartu berri duen dekretuarekin. Ematen du, azkenik, eguzkia atera dela sektorearentzat.

Garai zail eta gorabeheratsuak atzean utz ditzake behingoz. Iragan hamarkadaren erdialdera, artean ez zelarik inondik ere energia fotovoltaikoaren teknologia lehiakorra, Jose Luis Rodriguez Zapaterok pizgarriak onartu zituen nazioarteko inbertitzaileen, enpresen zein herritarren dirua erakarri nahirik. Babes publiko horren gerizpean, bultzada handia izan zuen sektoreak 2010era arte. Hegoaldean, 154 MW-eko potentzia ezarri zen (egun dagoenaren %82). Espainian, berriz, 3.700 MW ere ezarri ziren. Hazkunde handi horri burbuila tankera hartu zioten komunikabide batzuek, eta, argindar enpresen presioa tarteko, urte batzuk lehenago hartutako erabakian ziaboga eman zuen Zapaterok: pizgarriak murriztu zituen.

Alta, 2012an etorri zen behin betiko aizkorakada. Gobernura iritsi eta berehala, Mariano Rajoy orduko gobernuburuak erabaki zuen, dekretu bidez eta atzerako eragina ezarriz, ordura arteko pizgarriak murriztea. Gerora, beste dekretu baten bidez, autokontsumoari traba ugari jarri zizkion. Dekretuak debekatu egiten zuen, adibidez, bizilagun komunitateetan plaka fotovoltaikorik jartzera. Halaber, tasa bat ezarri zitzaien hamar KW baino gehiagoko potentzia duten plaken jabeei euren energia propioa sortzeagatik. Eguzkiaren zerga deitu zitzaion, eta asaldura handia eragin zuen sektore fotovoltaikoan.

Zentsura mozio bidez Rajoy gobernutik bota ostean, PSOEren gobernuak aurreratu zuen Eguzkiaren zerga kentzeko asmoa zuela. Urriaren hasieran, hitza bete zuen, eta, ministroen kontseiluak lege proiektua aurkeztu ondoren, prozedura azkar bidez onartu zen dekretua. Legeak, besteak beste, 100 KW arteko plaka fotovoltaikoak ezartzeko trabak erraztu, eta Eguzkiaren zerga deritzona kendu egin du, autokontsumo energetikoa sustatuz. Halaber, autokontsumo partekatuari ateak ireki dizkio legeak, eta, horrela, bizilagun komunitateek euren etxebizitzetan plakak jartzeko aukera izango dute. Horri gehituz gero teknologiari esker instalazioaren kostua %80 murriztu dela eta etorkizunean ere jaitsi egingo dela, sektorearen aurreikuspenak goitik behera aldatu dira, hoberantz.

7.566 milioi euro jokoan

Hala ere, legea mutur batetik bestera aldatu izanagatik, zalantzaren harrak bizirik segitzen du. Nork ziurtatzen die inbertitzaileei, Moncloara beste kolore politikoko gobernua iristen bada, ez duela kontrakoa egingo? Izan ere, Rajoyren gobernuaren neurriek bete-betean eragin zioten iragan hamarkadatik hazkunde handia izan zuen sektoreari: balazta sakatu ostean, bere horretan geratu zen, eta apenas egon den proiektu deigarririk, ez Hego Euskal Herrian, ez eta Espainian ere.

Pizgarrien murrizketen atzean, argindar talde handien itzal luzea ikusi zuten askok. Nazioarteko 30 inbertitzaile inguruk segurtasun juridikoa urratu izana leporatu zioten Espainiako Gobernuari, eta, gaur egun, 40 auzi inguru ditu irekiak, gehienak Munduko Bankuaren mendeko Ciadi erakundean, inbertsioei buruzko diferentziak argitzeko nazioarteko zentroan. Espainiak sinatutako Energiaren Ituna ez duela bete aurpegiratzen diote. Ez da ahuntzaren gauerdiko eztula inbertitzaileok erreklamatzen dutena: guztira, 7.566 milioi euro ditu jokoan.

Estatuko Abokatuari dagokio Rajoyk egindakoa defenditzea, eta partida galtzen ari da. Orain arte kaleratutako sei laudoetatik bitan irabazi egin badu ere, beste lau galdu ditu. Laudo horietako gehienek ez dute aintzat hartu inbertitzaileek eskatzen duten kopuru guztia (972 milioi inguru), baina oraingoz 254 milioi ordaintzera behartzen dute. Espainiako Gobernuak 2018ko aurrekontu orokorretan zuzenketa bidez gehitu zuen kalte-ordain horiek argindar tarifaren superabitari gehituko zaizkiola: orain, 900 milioi eurokoa da superabit hori, eta, oraingoz, kalte-ordain horiei aurre egiteko moduan legoke. Alta, oraindik ere beste 24 auzi inguru geratzen zaizkio, eta ikusteko dago zertan amaitzen den hori guztia.

Bi laudoren kasuan, epaia aldekoa izateaz gain, Madrilgo gobernuak badu beste itxaropenik. Europako Batasuneko Justizia Auzitegiak iragan martxoan baliogabetu egin zituen laudo arbitral horiek, baldin eta EBko estatukideen artekoak badira. Ordaintzera atera zaion laudoetako baten atzean, adibidez, Masda izeneko funtsa dago, eta, jatorria Arabiar Emirerri Batuetakoa badu ere, egoitza du. Hartara, ikusi beharko da EBko auzitegien erabaki horrek ere nola eragiten duen bai orain arte kaleratutako laudoei nola etorkizunean etor daitezkeenei. Kasuz kasu aztertu beharko da auzi korapilatsu hori.

Bitartean, Zapateroren lehen legealdian fotovoltaikoen alde apustu egin zuten inbertitzaile txikiek babes gabe daude oraindik ere, eta euren egoera ez dela konpondu ohartarazi dute —irakur beheko elkarrizketa—.

Hala ere, segurtasun juridikoa urratzeaz gain, Rajoyren politikek izan dute beste eraginik. 2010ean ziaboga eman zenetik, hasi ziren inbertsioak murrizten, baina azken bost urteetan ez da ezer egin. Munduan, berriz, kontrakoa gertatu da. 2016an bakarrik, 75 GWeko potentzia ezarri zen, batik bat Txinak (34,5 GW) eta AEBk (14,7 GW). Europan, berriz, egun, Alemaniak hamar aldiz potentzia gehiago du ezarrita (41 MW), eta Belgikaren moduko herrialde txiki eguzkitsuak laster aurre har diezaioke: 3,4 GW ditu ezarriak, eta Espainiak, berriz, 4,8 GW.


Leo Harlem eta Tamariz Magoa ikusteko txartelak

KULTURA // Leo Harlem umoristaren bakarrizketa saioa egunez aldatu da; apirilaren 24ean izan beharrean, 18an izango da, 22:00etan Baztartxon, eta harako sarrerak eros daitezke udaletxean, astelehenetik ostiralera, 09:00etatik 14:00etara, 24 eurotan. Era berean, hilaren 27an Tamariz Magoaren ikuskizuna izango da Baztartxon, 22:00etan, eta harako ere sarrerak salgai dira, 15 eurotan.


Joseba Villarreal “Jaularitzak diskurtso tranpa egiten du, hazkunde ekonomiak ez ditu krisiak sakondutako desberdintasun sozialak konponduko”

Urte hasierarekin, langabeziaren datuak jakin ditugu, Urtarrilaren 4ean eman zituzten jakitera, 176.218 langabe zenbatu dituzte 2016an Hego Euskal Herrian. Bestetik Barne produktu gordinak 2017an %2,3 haztea hego euskal herrian, datu horren arabera enplegua sortuko dela aurreikusten dute.Urte berriarekin adi jarraitu beharko dugu , Confebaskek eta lau sindikatu nagusiek Araban, Bizkaian eta Gipuzkoan sinatutako itunak Espainiakoetatik babestuko dituen akordio bat nahi dute urtarrilerako, eta abendu hasieran negoziazio mahai eratu zuten helburu horrekin, Lan Harremanen Kontseiluaren Bilboko egoitzan. Gai asko urte hasierarako eta langile sektore batzuetan ere gatazka luzeak. Hauek guztiak izango ditugu hizpide ELAko Joseba Villarrealekin.

https://bilbohiria.com/docs2/2017/hizpidea/170109-hizpidea-josebavillarreal.mp3

Deskargatu hemen.


Lagun Arok Kopako lehen partida jokatuko du gaur, 19:00etan, Caja Laboralen aurka

Lagun Aroko entrenatzaile Sito Alonso, Bartzelonara iritsi berritan

Bartzelonan dago jada Lagun Aro GBC, Kopari aurre egiteko prest, bere historian lehen aldiz. Atzo goizean abiatu zen taldea Katalunia aldera, eta gaur jokatuko du final-laurdenei dagokien lehen partida, Caja Laboral Baskoniaren aurka. Donostiarren eta gasteiztarren arteko derbia 19:00etan hasiko da. Sito Alonsoren taldeak badaki ez duela batere lan erraza izango, ACB Endesa Ligako talde boteretsuenetakoa baita Gasteizkoa. Gainera, Kopako final-laurdenetan ez du partidarik galdu, 2000-2001 denboraldian Caceresen aurka galdu zuenetik. Edonola ere, zozketak erabakitako edozein talderen aurka ere ez luke batere lan erraza izango GBCk. Izan ere, Ligako lehen itzulian lehenengo zortzi postuetan geratutako taldeak gurutzatuko dira Bartzelonako Palau Sant Jordi kirolgunean, gaurtik igandera.

GBCko David Doblasentzat bereziki berezia izango da Kopa. Izan ere, 154 partida jokatu ditu Doblasek ACB Ligan, hau da, Donostiako taldeak Ligan jokatutako partida guztiak.

Ondoren, 21:00etan, final-laurdenetako bigarren norgehiagoka jokatuko dute Bartzelonak eta Lucentum Alicantek. Lehenengo bi partida horietako irabazleak elkarren aurka ariko dira larunbateko lehen finalerdian, 18:00etan. Bihar, berriz, Unicaja-Banca Civica eta Real Madril-Fuenlabrada partidak egongo dira jokoan. Talde horiek ere finalerdietarako postu baten bila ariko dira. Finala igandean izango da, 18:00etan.


Kontsultarik ez da izango, urtarrilera arte

AMHERek jakinarazi duenez, ez dute kontsultarik egingo urtarrilaren 13ko arratsaldera arte. Informaziorako: 943 33 60 71.


I. Txakurkrossa, Larrabetzun

Txakurkrossa kirol berria da eta gero eta jarraitzaile gehiago du. Txakurrak korrika egiten du, eta atzean, txakurrak bultzatzen duela, korrikalaria doa, soka baten bidez txakurrari lotuta. Txakurkrossean aritzen diren lagun batzuk daude Larrabetzun eta horiek lasterketa antolatzeko gogoa adierazi zuten. Karradera elkartearekin jarri ziren harremanetan eta guztien artean txakurkrossa antolatu dute azaroaren 2rako. Parte-hartzaileek zazpi kilometroko ibilbideari egingo diote aurre mendian. Parte hartzeko epea zabalik dago, eta antolatzaileek 70 lagun batzea espero dute. “Denboraldia ez da oraindik hasi, eta txakurkrossaren zaleak parte-hartzeko irrikan daude”, esan digu Haritz Carrerak antolatzaileetako batek. “Gipuzkoan lasterketa batzuk antolatzen dituzte, baita liga bat ere; Bizkaian antzeko gauza bat egin nahi dugu, gero eta bizkaitar gehiagok parte hartzen dugulako. Esate baterako, Gorlizen, Etxebarrin eta Sodupen ere egiten dira saioak”. Informazio guztia, helbide elektroniko honetan: karraderantxakurkrossa@gmail.com.


BIDE GORRITIK: Gernikako Bake sariak

Pasa den ostiralean, Gernika bonbardatu zuteneko 76. urteurrena zela kausa, hainbat ekitaldi burutu zituzten, eta haien artean Gernikako Bake sariak eman zituzten: aurten, Jesus Egiguren eta Arnaldo Otegi saritu dituzte, Patxi Gaztelumendik azaldu duenez.

DESKARGATU HEMEN


Arantzazu, Aizkorri, eta Urbiako lainopea

Euskarak lan munduan dituen ajeak eta aukerak aztertu ditu Jon Sarasuak Euskaltzaindiak antolatutako Jagon jardunaldian. Esan duenez, gaur egun lan mundua euskararentzat «horma»bat da, baina belaunaldi berrientzako mugarri ere izan daiteke.

Euskararen biziberritzean arlo sozioekonomikoak duen garrantzia ari dira aztertzen erakundeetako eta euskalgintzako hainbat aditu, Euskaltzaindiak Bilbon antolatutako 24. Jagon jardunaldietan. Atzo hasi eta gaur arte, euskarak lan munduan dituen erronkak, orain arte egindako urratsak, erabilitako tresnak eta antzeko gaiak jorratzen ari dira Bilboko Merkataritza Ganberako egoitzan.

Abagunean kokatu: lan eremuaren haitza gorri izan du izenburu Jon Sarasua soziologo eta Mondragon Unibertsitateko irakasleak (Aretxabaleta, Gipuzkoa, 1966) egindako hitzaldiak. Aurrera begirako lanak zerrendatzen hasi aurretik, «nondik gatozen eta non gauden» laburbiltzen saiatu da Sarasua. Esan duenez, euskalgintzak azken 60 urteetan «amets gidari» izan ditu Lizardiren poema ezagunaren ahapaldiak: «Baina nik, hizkuntza larrekoa, nahi haunat ere noranahikoa».

Esparru guztietarako balioko zuen hizkuntza eta euskaraz esparru guztietan arituko ziren hiztunak lortzeko bide hori «Arantzazutik Aizkorrirako bidea» definitu du Sarasuak: «Arantzazutik abiatu ginen, Aizkorri genuen amets, eta igoera ederra egin dugu, baina orain Urbiako lainopean gaudela esan genezake».

Izan ere, euskara biziberritzeko lana «geldialdi batean» dago, eta «kezkatzeko motiboak» badaude: hezkuntzan, D eredua ez da «nahi genituen fruituak» ematen ari; unibertsitatean, hedabideetan eta beste zenbait arlotan, «gauzak birpentsatzeko beharra» badago; eta, laburbilduz, «Urbiako lainoa gandu, zirimiri eta are zaparrada» bilakatzeko arriskua sumatzen du Sarasuak.

Lan eremuan ere «horma nagusi eta sendo bat» du euskarak aurrera egin ahal izateko: «Ahalegin handia egin dugu hezkuntza euskalduntzeko, baina lan mundua masiboki erdalduna eta erdalduntzailea da», esan du. Izan ere, euskaldun askorentzat euskara «eskolan ikasitako hizkuntza hura» da, baina ez dute eguneroko harremanik izaten euskararekin, eta lan munduak ere ez du laguntzen hori aldarazten.

Lan munduaren aukerak

Hala ere, Sarasuak uste du lan munduak aukera asko eskain ditzakeela euskarak aurrera egin dezan, eta egunerokoan hizkuntza erabiltzen ez duten euskaldun askorentzat «lotura» izan daitekeela «euskara iraganeko hizkuntza izan ez dadin». Gainera, euskara lan munduan sustatzea beste zeregin batzuk baino «egingarriago» ikusten du.

Aurreko belaunaldientzat hezkuntza euskalduntzea mugarri izan zen bezala, belaunaldi berrientzat ere «lan mundua konkistatzea» izan daiteke «bisioa», ardatza, «Aizkorri non dagoen ikusten lagunduko diena». Sarasuak «egingarri» ikusten du hori —«hogei urte daramatzagu egiten, eta enpresa asko euskaldundu ditugu»—, baina, horretarako, baldintza batzuk beharrezkoak direla deritzo.

Sarasuaren ustez, zeregin horri ekiteko «munta handiko artikulazioa» behar da erakunde publiko nagusien, tokiko erakundeen, nazio zein herri mailako euskalgintzako eragileen eta «beso teknikoaren» artean. «Akordio politiko sendo bat» ere behar da, eta «kontakizun aski malgua, askotariko sentsibilitateetara egokitu eta iristeko».

Asmo horrek guztiak «diskurtsoa fintzea eta malgutzea» eskatuko balu ere, Sarasuak ez du uste bidean aurkakotasun handirik aurkituko lukeenik: «Azken finean, enpresak hizkuntzen kudeaketa konplexua egitera deituak dira».

Baikorra da Sarasua; haren ustez, horrelako zeregin mardulari ekiteko «inoiz ez dugu hain abagune aldekoa izan, elkarrekiko errespetuari eta elkarrekin aritzeko borondateari dagokionez. Aktibatzen bagara, gauza asko egin ditzakegu».


ICANNek '.eus' domeinua onartu du

Urtebete ebaluazio fasean eman ondoren, ICANN (Internet Corporation for Assigned Names and Numbers) erakundeak euskararen eta euskal kulturaren komunitatearen .eus domeinua onartu du.

Urtebete oso bat ebaluazio fasean eman ondoren, ICANN (Internet Corporation for Assigned Names and Numbers) erakundeak euskararen eta euskal kulturaren komunitatearen .eus domeinua onartu du, Iratxe Esnaola Arribillaga Puntueus elkarteko kideak agiri batean jakitera eman duenez.

"Iritsi da urteetako lana eta pazientzia eskatu duen prozesuaren emaitza", azpimarratu du Esnaolak.

Guztiaren berri emateko prentsaurrekoa eskainiko du gaur Puntueus elkarteak Bilboko Plaza Barriko Euskaltzaindiako egoitzan, 11:30ean.

Euskal kultura sustatzeko tresna

Internet helbideen sistema kudeatzen duen nazioarteko erakundearen aurrean domeinua erabiltzeko eskaera aurkeztu zuen plataformak, euskarak domeinu propioa izateko. Puntueus 2008an sortu zuten, eta ehun bat erakundek osatzen dute, besteak beste, Euskaltzaindiak eta Euskal Herriko Unibertsitateak.

PuntuEus elkarteak azaldu duenez, "gaur egun euskarak eta euskal kulturak Interneteko aterpe teknologiko propioa izan dezakete: .EUS domeinua, 'Euskara eta Euskal Kulturaren Komunitatea'-ren [ EEKK ] Interneteko izena". "Ikur hori euskara eta euskal kultura sustatzeko tresna izango da eta, hori horrela, .EUS domeinua mundu mailako hizkuntza normalkuntzarako tresnatzat ulertzen dugu", adierazi du elkarte horrek, ".EUS domeinuak euskara lehen mailako hizkuntza bihurtzen du Interneten, mundu mailako aitorpena eskainiko baitio eta hura sustatzeko bitarteko eraginkor bihurtuko baita".


Abenduan baino parte-hartze txikiagoa izan da Zarautzen 18:00etarako

Espainiako Gorteetarako hauteskundeetan parte-hartze datuak behera egin du eman dituzten datuen arabera.

Zarautzen esaterako 14:00ak bitartean %35,21ekoa izan da parte-hartzea, 2015eko abenduan, berriz, %41,71koa. 18:00etako datuen arabera Zarauzko herritarren %51,74k eman du botoa, iaz, berriz, %59k.

Gipuzkoan ere jaitsi egin da parte-hartzea, 18:00etako datuen arabera, %49,76k eman du botoa eta abenduan %57,89k. Urola Kostako herri guztietan egin du behera botoa eman dutenen kopuruak.

Abenduko Espainiako Gorteetarako hauteskundeetan Zarautzen EAJ izan zen boto gehien jaso zituena, 4.025. Bigarren indarra Ahal Dugu izan zen, 3.072 botorekin, eta hirugarrena EH Bildu, 2.790 bozekin. PSE-EEk 1.085 boto jaso zituen, PPk 834 eta Ciudadanosek 362. Abstentzioa %29,07koa izan zen.

Urola Kostan ere EAJ izan zen bozkatuena (13.096 boto) iazko abenduan, baina bigarren indarra EH Bildu izan zen, 11.110 boz lortu zituen. Hirugarren alderdia Podemos izan zen, eta 7.840 boto eskuratu zituen. Haien ondoren, PSE-EEk 2.812 boto eskuratu zituen; PPk, 1.712; Ciudadanosek, 718; PACMAk, 153 boto; Orain Baik, 550.


Bergara Hiria Emakumezkoen Txirrindulari Txapelketa jokatu dute gaur arratsaldean

Bergara Hiria Emakumezkoen Txirrindularitza Txapelketa jokatu dute gaur arratsaldean. 3. San Martzial krono-igoera izan da aurtengoa eta 79 txirrindularik hartu dute parte. 23 urte azpiko elite kategorian Bizkaia Durango taldeko Aroa Gorostiza izan da garaile, kadete mailan Nafarroa-Ermitagaña taldeko Laia Puigdefabregas eta Junior mailan Moreaga taldeko Irene Canteras.

Eskualdetik Ainhize Barrainkua Gipuzkoa Ogi Berri taldeko txirrindulariak hartu du parte txapelketan. Aretxabaletarrak 23 urte azpiko elite mailan 27. postua lortu du.

Xabier Aranzeta, txapelketako antolatzaileak proba gogorra dela azpimarratu du eta Belgikako Muro txapelketarekin alderatu ohi dutela gaineratu du. Helburua txirrindulariak Europako gainontzeko proba zailetarako trebatzea dela ere jakinarazi du.

Junior mailan 2. postua Bioracer-Metallo taldeko Maria Brizuelak lortu du eta 3.postua Laboral Kutxa taldeko Nahia Erañak. Kadete mailan, berriz, bigarren postua Glas-Iurreta taldeko Eneritz Vadillok lortu du eta 3.postua Nafarroa-Ermitagaña taldeko Nahia Imazek. Azkenik, 23 urtez azpiko elite mailan, 2.postua Bizkaia Durango taldeko Enara Lopezek eraman du eta 3.postua talde bereko Cristina Martinezek.


Bertso afari batekin ospatuko du ibilaldi neurtuaren 30. urteurrena Sei Herrik

Aurten 30 urte beteko ditu Berangoko Sei Herri kultur elkarteak antolatu ohi duen ibilaldi neurtuak. Hori ospatzeko, larunbat honetan, hilak 19, bertso afaria egingo dute udalerriko frontoian, 21:00etatik aurrera. Sabelak bete ostean, Fredi Paya algortarra eta Arkaitz Estiballes galdakoztarra arituko dira kantu kantari. Hala ere, ospakizuna ez da horretara bakarrik mugatuko. Bertso saioaren ostean, Berangoko Aiher eta Durangoko Alerta taldeek eskainiko dute kontzertua, pilotalekuan bertan txosna ere izango dela. Afarirako txartelak 10 euroren truke egongo dira salgai tokiko Nebarrebak tabernan, Leioako Kurkudin, Algortako Amnistian eta Itzubaltzeta / Romoko Brankan. Orain dela 30 urte, herriko gazte talde bat ibilaldia antolatzen hasi zen eta gaur egunera arte mantendu da jende askoren laguntza eta inplikazioaz. Argazkian, ibilaldi neurtuaren ostean egin ohi duten herri bazkaria, iaz.


«Jendeari esango genioke gaur Triku tabernako kontzertura animatuta etortzeko»

TRIKU tabernan festa antolatu dute gaur arratsaldetik hasita herriko talde eta musika jartzaileekin. ‘Nazka’ punk taldea izango da kontzertuari hasiera emango diona, eta gogoz eta ilusioz topatu ditu Kronikak Floridan duten ensaiatzeko lokalean. Jendea kontzertura animatuta joatea gustatuko litzaieke.

Zein errepertorio prestatu duzue kontzerturako? Oraingoz gure bost kanta ditugu prestatuta: egin genuen lehenengo abestia, Nazkatuta; Tourneoa; No cambiaras; Cruda realidad eta titulorik gabeko beste bat. Bertsioak ere joko ditugu: Eskorbuto, RIP, Vomito, U.K. Subs eta La Polla taldeenak. Zein asmorekin hasi zineten jotzen eta abestiak sortzen? Batez ere ondo pasatzeko eta zerbait adierazi nahi genuelako. Letrekin kritika egin nahi genuen, mezu bat zabaltzen saiatzen gara. Askotan agian zuzenegia. Zeri buruz hitz egiten dute zuen abestiek? Guri afektatzen diguten gaietaz hitz egiten dugu, ikusten ditugun gauzetaz. Lan egoeraz, konkretuki gazteek dituzten lan baldintzetaz. Gaur egungo Hernaniri buruz ere hitz egiten dugu, hemen bertan, urrutira joan gabe dagoen errepresioaz. Noiz hasi zineten jotzen? Pipiritan geneukan lokal batean hasi ginen Tobar, Mikel eta Aitzol. Hasieran denborapasa hasi ginen, aspertuta geundelako. Denborapasak egin beharrean jotzen hasi ginen. Aitzolek izan ezik, besteek ez genuen ez gitarra eta ez bateria sekula jo. Alde instrumentalarekin hasi ginen. Ez geneukan ekipo gehiagirik. Tobarrek bateria tinbalekin jotzen zuen eta Mikeli gitarra eta anplifikadore txiki bat utzi zioten. Aitzolek bazeukan bajoa. Serio jotzen hala ere hemen hasi ginen, Floridan ensaiatzeko dauden Udal lokal hauetan, Hemen 2005eko udaran. Abeslaria eta bateria lortu dituzue ezta ? Bai, Txusta fitxatu dugu. Abeslari bat behar genuela eta komentatu genion ensaio batera etortzeko. Zaila egiten zitzaigun guri jo eta abestu dena batera egitea. Bateria ere lortu genuen, gaur bertan gainera Tobarri beste bateria pasako diote, agian bateria berriarekin joko du Trikuko kontzertua. Lokal hauetan beste talde batzuek ere jotzen dute ezta? Bai, guztira 15 bat talde izango gara: Lacra Social, Suburbio, Zeck, Afonia, Black Jico, Valium Generation.... Zuen abestiak grabatzeko asmorik ba al duzue ? Zinta batean grabatu ditugu abestiak eta zabaltzeko asmoa dugu, jendeak idea bat egin dezan zer egiten dugun. Kontzertu asko eman al dituzue? Aurreneko bi kontzertuak, Katangan jo genituen (Gay Murreko maisu etxeetan) eta bestea Zikuzulon, Errapia taldeak antolatutako festan. Azkena Martuteneko lokal batean jo genuen. Orain zehazteko baditugu kontzertu batzuk: Lezon, Legazpin, Urretxun, Intxaurrondon, ... ‘Aluaren algara’, ‘DJ Polain eta ‘DJ Water Parties’ ere Trikun Nazka taldearekin batean gaur beste hainbat herriko talde eta musika jartzaile izango dira gaurko festan. Kontzertua Nazkakoek hasiko dute arratsaldeko 19:30etan, Larramendi kaleko Triku tabernan. Segidan Aluaren algara taldeak joko du, teklatua eta ahotsez osatutako bikotea. Gutxi gehiago, techno friky punk estiloa lantzen dute baina onena bertara joan eta entzutea da. Atzetik DJ Water Parties izango da eta berak sortutako abestiak jarriko ditu, baita abestu ere. Drum&bass, technoa, heavya eta musika lasaia tartekatuko ditu, besteak beste. Dj Polainek bukatuko du saioa eta housea, technoa, rocka eta funk estiloen artean ariko da biniloekin salsan.


Teklan Hernanik 67-63 justu-justu galdu

Ez zuen asko gehiago behar Hernanik atzoko partidua irabazteko, baina Santo Tomasek hortzekin eutsi zion partidu hasieran ateratako aldeari. Hernani 15 puntugatik galtzen ere joan zen une batean, eta erremontada polita egin zuten, ia enpatatzeraino ere iritsita. Donostiarrak gogorrak dira eta beterania haundia erakutsi zuten atzo, partidu bukaeran gehienbat. Azkenean 67-63 donostiarren alde, eta hernaniarrak uste baino gerra haundiagoa ari dira ematen, ligan nobato-nobato sartu baziren ere.


Errioxako Jatorri Izendapenak 18 milioi litro gehiago saldu ditu

Barne merkatuak ardo gehiago kontsumitu du eta esportazioak ere igo egin dira 2009ko eta 2010eko urtarrila eta uztaila arteko garaiak kontuan hartuz gero.

Errioxako Jatorri Izendapeneko ardoaren salmenta nabarmen hazi da 2010eko urtarrila eta uztaila artean, iazko garai bera alderatuz gero. Errioxako Jatorri Izendapeneko Kontseilu Arautzaileak adierazi duenez, 2010eko uztaila bitartean 157,3 milioi litro ardo saldu dira eta iaz garai berean 139,8 milioi litro. Hazkundea %12,5ekoa izan da.

Ardo motak kontuan hartuz gero, salduena ardo gaztea izan zen, 68,8 milioi litro orotara. Bigarren salduena ardo ondua izan zen, 64,8 milioi litro guztira. Erreserbako ardoa izan zen zerrendako hirugarrena 21,2 milioi litrorekin. Bestalde, 2,3 milioi litro saldu ziren erreserba handiko ardo motatik.

Barne merkatuak 110,5 milioi litro erosi ditu 2010eko urtarrila eta uztaila bitartean, iazko garai berean baino %12 gehiago. Esportazioak ere ia neurri berean hazi dira. Orotara, 46,8 milioi litro saldu dira kanpora.

2010eko mahats-bilketaErrioxako Jatorri Izendapeneko ardoa egiteko erabiltzen diren mahastiek 63.593 hektareako azalera hartzen dute. Aipaturiko lurrak hiru probintziatan banatzen dira: Errioxa, Araba eta Nafarroa. Errioxan 43.885 hektarea erabiltzen dira Errioxako Jatorri Izendapeneko ardoa egiteko, Araban12.934 hektarea eta Nafarroan, 6.774 hektarea.

Beste urte batez, beraz, Errioxako Jatorri Izendapeneko ardoak Arabako Errioxako lurraren ukitua izango du. Izan ere, Arabako Enpresarien baitan dauden Arabar Errioxako upategiek hainbat ekoizlerekin sinatuta duten akordioa mantentzeko asmoa agertu dute. Ondorioz, Arabako Errioxako mahatsaren bilketa bermatuta dago.

Upategien eta ekoizleen arteko akordioak mahatsaren eta ardoaren prezio duinak mantentzearen alde egiten du. Aipaturiko prezioak produkzio kosteak baino handiagoak izango dira beti.


Meategietako istripurik larrienak

• 1906, Frantzia. 1.099 meatzari hil ziren Courrieresko hondamendian, Frantzia iparraldean, Lensetik gertu. Meategian lan egiten zuten hiru meatzaritik bi. Baita hainbat haur ere.

• 1913, Gales. Metano leherketa batek ikatz hautsa piztu zuen, eta 439 meatzari hil ziren Senghenydd-eko meategian.

• 1914, Japonia. 687 meatzari hil ziren Kyushun, Mitsubishi Hojyo ikatz meategian.

• 1942, Txina. Ikatz hautsak su hartu eta leherketa handi bat eragin zuen Benxihuko ikatz eta burdin meategian. Hiru langiletik bat hil ziren, 1.549 guztira. Meategia txinatarren eta japoniarren esku zegoen, baina japoniarrek okupatutako Txinako lurretan. Hildakoetatik 1.518 ziren txinatarrak; 31 japoniarrak.

• 1960, Txina. 682 meatzari hil ziren Laobaidongo ikatz meategian, ikatz hautsak eragindako leherketa baten ondorioz.

• 1960, Hego Afrika. Arroka bat erori, eta 435-437 meatzari harrapatuta geratu ziren Coalbrookeko meategian. Horiek guztiak hil ziren, ezin aterata, metanoa arnasteagatik. Mila meatzari inguru ari ziren une horretan lanean. Hildakoetako 429 beltzak ziren. Aurreko urtean, 1959an, 733 meatzari hil ziren Hego Afrikan.

• 1963, Japonia. 458 meatzari hil ziren Japoniako ikatz meategi handienean, Mitsui Miike-n; horietatik 438, karbono dioxidoa arnastuta. 1997an itxi zuten.

• 1965, India. 300 meatzari baino gehiago hil ziren Dhanbadeko ikatz meategian, leherketa baten ondorioz.

• 1966, Gales. Aberfango meategiak hondakin mendiak pilatu zituen herriaren ondoan hainbat urtetako hondakinekin. Eurite batzuen ondorioz, mendi horietako bat erori egin zen, eta Aberfango hainbat eraikin harrapatu zituen, tartean eskola bat. 116 haur eta 28 heldu ziren.

• 1972, Zimbabwe. 426 meatzari hil ziren Wankie-ko ikatz meategian.

• 1985, Italia. Stavako Prestavel meategitik ateratako lohia pilatuta zeukaten, horma batzuek babestuta. Bi horma hautsi egin ziren, eta 268 lagun hil ziren.

• 1993, Ekuador. Ekuadorko beste leku batzuetatik joandako milaka meatzarik zulatu egin zuten Nambija mendia, urre bila. Etxolak eraiki eta mendi magalean bizi ziren, familiekin. Mendia behera erori, eta 300 baino gehiago hil ziren, azpian harrapatuta.

• 2008, Txina. Legez kanpoko meategi bateko hondakinen eta harrien pilak erori egin ziren euriteen ondorioz, eta 254 lagun hil ziren, Linfenen, Txina iparraldean.


Berriozar nagusitu da herriz herri txapelketako bigarren jardunaldian Beran

Hirugarren jardunaldia abuztuaren 15ean jokatuko dute Etxalarren

Nafarroako Herriz Herri Txapelketaren bigarren jardunaldia jokatu zen Beran uztailaren 30ean. Elizondoko lehenbiziko jardunaldian bezala, Berriozar nagusitu zen bi proba konbinatuetan.

Aurtengo Herriz Herri Txapelketan Basaburua, Berriozar eta Menditarrak taldeak bi proba konbinatuetan lehiatzen ari dira: lehenengo proba konbinatuan (lokotx biltzea, zaku lasterketa, aizkora, korrika eta arpana) eta bigarren proba konbinatuan (txinga-erute eta ingude altxatzea).

Lehen proba konbinatuan bi segundo eskasengatik nagusitu zitzaion Berriozar Menditarrak taldeari. Aipatzekoa da aurten Berak ez duela talderik plazaratu, baina Berriozarrekin aritu ziren Fernando Etxegarai koxkor biltzen eta Iñigo Lasaga lasterka.

BIGARREN JARDUNALDIKO EMAITZAK

Lehen proba konbinatua

1.- Berriozar, 17:42.36

2.- Menditarrak, 17:44.02

3.- Basaburua, 18:53.35

Bigarren proba konbinatua (bi kirol)

1.- Berriozar, 3 puntu

2.- Basaburua, 2 puntu

3.- Menditarrak, puntu 1

Hurrengo jardunaldiak

Hirugarren jardunaldia Etxalarko Herriko Plazan jokatuko da abuztuaren 15ean, arratsaldeko 18:00etan.

Laugarren jardunaldia Burlatan jokatuko da abuztuaren 19an, arratsaldeko 20:00etan.

Txapelketaren inguruko informazioa guztia (jokatzeko sistema, lanak....) Federazioaren Web orrian ikus dezakezue: www.herrikirolaknafarroa.org


Bertso afaria, Ipintzan

Preso bat, egunkari bat ekimenaren barruan, bertso afaria antolatu dute Ipintza sagardotegian, uztailaren 11n. Iker Zubeldia eta Aitor Mendiluze ariko dira bertsotan. Txartelak salgai daude Ikatza, Zipotza eta Ipintzan. Prezioa: 25 euro.


Goierritarra 385. zenbakia

Irudian klikatu zenbakia deskargatzeko

Goierritarra 385. zenbakia (2010/07/16)

Gai nagusiak:

Bat eta bat: Aitor Sarriegi eta Iñaki Apalategi

Iritzia: Zertaz idatzi futbolaren “diktadurapean”? Rufino Iraola Garmendia

Ingurugiro txokoa: Amundarainen “jaboiak” ez du garbitzen!

Euskara txukuntzen: Denetik (XXXIX)

Erreportajea: Ehunmiliaken ordua

Erreportajea: Segurako karkaba

Antzerkia: Goierriko antzerki eskola

Argazki zaharra: Mutiloako eskolako mutikoak 1929. urte inguruan


‘Busti zaitez’ kanpaina Goierrira dator asteburuan

Esklerosi Anizkoitzaren aurka urtero egiten duten Busti zaitez kanpaina asteburuan iritsiko da Goierrira. Hala, Ademgi elkarteak bultzatuta, Legazpin, Ordizian eta Urretxun egingo dituzte ekintzak. Busti zaitez, «gizartea sentsibilizatzeko eta dirua lortzeko kanpaina» dela azaldu du elkarteak.Ademgi elkarteak, gaixotasun neurologiko honek eragiten dituen arazoei aurre egiteko lan egiten du, eta era berean, gaitzaren eta honi aurre egiteko moduen inguruko informazioa emateaz arduratzen da. 2007. urteaz geroztik, esklerosi anizkoitza eta beste gaitz neurologiko batzuk lantzeko zentroa dute martxan; bertan, birgaitze zerbitzua ematen diete gaixoei.Duela bederatzi urte iritsi zen egitasmoa aurrenekoz Goierrira. Pixkanaka herriz herri zabaltzen doa eta dagoeneko Gipuzkoako 14 herritan egiten dute. Araba, Bizkaia eta Gipuzkoa kontuan hartuta, berriz, iaz 90.000 lagunek parte hartu zutela azaldu du elkarteak. Igerilekuetan eta kaleanKanpaina honetan parte hartzeko hainbat bide jarriko ditu elkarteak, herriz herri. Ezagunena igerilekuetan egiten dena bada ere, kalean informazioa emateko eta dirua biltzeko postuak ere jarriko dituzte, asteburuan eta hilaren 15ean.Ordizian esaterako, Majori kiroldegiko igerilekuan bilduko dira, igande honetan. Bertan, uretan sartu eta igerian egitera animatuko dituzte herritarrak. Bukaeran igeri egindako metro guztiak zenbatuko dituzte. Horrez gain, «iazko arrakasta ikusita», aurten ere Ordiziako azokarekin bat eginez, postua jarriko dute plazan, hilaren 15ean.Urretxun ere asteburuan izango dira ekintzak. Larunbatean, Areizaga-Kalebarren plazan jarriko dute postua, 10:00etatik 14:30era bitartean. Igandean berriz, igerilekuan bilduko dira. Legazpin, herriko bi puntutan jarriko dituzte postuak: Laubiden eta udaletxearen ondoan.Postu horietan, boluntarioak egongo dira informazioa ematen eta dirua biltzen. Horrez gain, Kukuxumuxuk diseinatutako kamisetak eta txapelak ere jarriko dituzte salgai. Igerilekuetan bustitzen direnei berriz, diploma bana emango diete.


'Iruña-Veleia auzian' zazpi urte eta erdira arteko zigorrak eskatu dituzte

Arabako Foru Aldundiak eta fiskaltzak akusazio idatziak aurkeztu dituzte Eliseo Gil, Oscar Escribano eta Ruben Manuel Cerdanen aurka. Ondarearen aurkako kalteak eta iruzurra leporatzen dizkiete

Epaiketa egunik ez du oraindik, baina Iruña-Veleia auziak beste urrats bat egin du aurrera auzitegietan. BERRIAk jakin ahal izan duenez, Arabako Foru Aldundiak eta Arabako Fiskaltzak akusazio idatziak aurkeztu dituzte orain gutxi Arabako I. Instrukzio Epaitegian. Horietan, ahozko epaiketa egitea eskatzearekin batera, akusazioek hiru auzipetuentzat galdegin dituzten zigorrak jasotzen dira. Eliseo Gil aztarnategiko zuzendari izandakoaren aurkako eskaerak dira handienak: ondarearen aurkako delitua eta iruzur delitua leporatuta, zazpi urte eta erdiko espetxe zigorra eskatzen du aldundiak haren aurka, eta bost urte eta erdikoa, aldiz, fiskaltzak. Ia 300.000 euro arteko isun ekonomikoak ere galdegin dituzte auzipetuen aurka akusazioek.

Bai aldundiak bai fiskaltzak tesi berari eusten diote hiru auzipetuen aurka, baina denei ez dizkiete delitu berak egozten, ez eta zigor berak eskatzen ere. Aldundiaren zein fiskaltzaren arabera, Eliseo Gil eta Oscar Escribano arkeologoak lirateke Arabako aztarnategian aurkitu zituzten piezak ustez faltsutu zituztenak, eta haiek egin zituzten ostraketako idazkiak, «prestigio profesionala lortzearren». Ruben Manuel Cerdan fisikari nuklearrari, berriz, pieza horien egiazkotasunaz idatzi zituen hiru txostenen harira, iruzurra egin izana egozten diote.

Gilen aurka, esan bezala, akusazioen eskariak ez dira berdinak, baina bat datoz leporatzen dizkioten delituetan. Escribanoren aurka, berriz, hiru urte eta bederatzi hilabeteko espetxe zigorra eskatzen du aldundiak, ondarearen aurkako kalteen delitua egotzita; fiskaltzak, aldiz, delitu horrez gain, iruzurra ere leporatzen dio —Gili bezala—, eta bost urte eta erdiko kartzela zigorra eskatzen du haren kontra. Cerdani, azkenik, iruzurra egozten diote bi akusazioek; hiru urte eta bederatzi hilabeteko espetxe zigorra eskatzen du aldundiak haren aurka, eta bi urte eta erdikoa, berriz, fiskaltzak.

Espetxe zigorrez gain, auzipetuen aurkako isunak ere galdegin dituzte akusazioek. Aldundiak eskatzen du auzipetuek kalte-ordainak eman diezaizkiotela: Gilek eta Escribanok 286.600 eurokoa, bata, eta Gilek eta Cerdanek 12.580,20 eurokoa, bestea. Fiskaltzaren ustez, berriz, Gilek eta Escribanok Eusko Jaurlaritzari pagatu beharko liokete 285.600 euroko kalte-ordaina, eta aldundiari, berriz, 12.490,20 eurokoa, hiru akusatuen artean. Kasu guztietan, aztarnategian lanean aritu zen Lurmen SL enpresa egiten dute erantzule zibil subsidiario. Espetxe zigorrez eta isunez gain, auzipetuak inhabilitatzeko eta auzibidearen kostuak haiek ordaintzeko ere eskatu dute.

Iruña-Veleiako aztarnategian ustez izan ziren faltsutzeen kasuak ia hamar urte daramatza auzitegietan. Arabako Foru Aldundiak 2002. urtean eman zion Lurmen enpresari aztarnategian indusketak egiteko baimena, hamar urterako. 2006ko ekainean, Kristo ondorengo III. mende inguruko 400 piezatik gorako multzoa aurkeztu zuten Gilek eta bere taldeak jendaurrean, eta «ezohiko» sorta garrantzitsua zela azaldu. Baina susmoak piztu zituen aurkikuntzak handik gutxira, eta aldundiak ikerlari talde bati aholkua eskatu zion. 2008ko azaroan, idatziak faltsuak zirela ondorioztatu zuen batzorde horrek, eta auzitara jo zuen aldundiak.

Bi akusazioek beren idatzietan nabarmendu dute idazki guztiak piezen garbiketa prozesuan agertu zirela, inork ez zituela lehenago ikusi, eta Gilek eta Escribanok faltsutu zituztela. Halaber, «manipulatutako piezei ustezko fidagarritasun zientifiko bat emate aldera», bi akusatuek Cerdanengana jo zutela diote; hiru txosten egin zituen hark, ustezko analisi batzuetan oinarrituta, baina, akusazioen arabera, analisi horiek ez ziren sekula egin.

Ahozko epaiketari begira, 21 lagun lekuko gisa deitzeko eskatu du fiskaltzak, baita aditu eta dokumentu bidezko frogak aurkezteko ere. Gauza bera egin du aldundiak, hogeitik gora peritu eta 30etik gora lekuko proposatuta.

Eskaera «bidegabeak»

Aldundiak eta fiskaltzak egindako eskaerak «sinestezinak eta bidegabeak» direla uste du Juan Martin Elexpuru SOS Iruña-Veleia plataformako kideak. «Ez dago frogatua faltsutasuna, eta zazpi urte eta erdiko espetxe zigorra eskatzen dute». Haren iritziz, aldundiak aurkeztutako arrazoibideek akusazioen atzean dagoen «zorakeria eta zabarkeria» adierazten dute. «Aipatzen dute grafologia, baina Ertzaintzaren txostenetan esaten da grafologiak ez duela balio halako gai bat aztertzeko», aipatu du adibide gisa.

Aldundiak deituriko «peritu kopurua» ere zentzugabea dela uste du: «Horietako batzuek ez dute auzian parte hartu ere egin. Agian, kereila jarri duena izanda, normala izango da, baina fiskaltzaren kasuan, benetakotasunaren aldeko txostenak egin dituen inor ez du deitu deklaratzera. Bakarrik parte batekoak deitu ditu. Neurrigabea da alde guztietatik».

Auziaren instrukzioak «inolako justifikaziorik gabe» iraun du bederatzi urtez, Elexpururen iritziz. «Modu artifizialean luzatu dute dena, usteltzeko asmoarekin». Urtarrilean jakinarazi zuen Arabako Probintzia Auzitegiak epaiketa egiteko nahikoa motibo bazegoela, eta, Elexpururen ustez, «gehiegizkoa» izan da orduz geroztik igarotako denbora ere.


Gabonetako egitaraua Amasa-Villabonan

Gabon parkea, gazteentako tailerrak, Olentzeroren etorrera, musika kontzertuak..., denetarik izango da gozagarri Eguberri egunetan Amasa-Villabonan. Ikus egitaraua jarraian:

Zinema

Helduentzat

Escobar: Paraiso perdido. Abenduak 20, lar: 22:00.

Abenduak 21, ig. 19:30.

Abenduak 22, ast. 21:00.

Matar al mensajero.

Abenduak 27, lar: 22:00.

Abenduak 28, ig. 19:30.

Abenduak 29, ast. 21:00.

Haurrentzat

Monster House.

Abenduak 22, ast. 17:00.

Mortadelo y Filemon.

Abenduak 20 eta 21. 17:00.

Pingüinos de Madagascar. Abenduak 27 eta 28. 17:00.

Eguberriak

Abenduak 19, ostirala

10:00 Azoka Berdura plazan.

20:30 Amets Zirkoa: “Salgai” antzezlana Gurean.

Abenduak 20, larunbata

11:00-14:00 Gabon parkea Bearzana frontoian.

11:00-13:00 Haurrentzako talo tailerra Bearzana frontoian. Doan.

19:30 Eresargi kantuan, elizan.

Abenduak 23, asteartea

16:30-19:30 Gabon parkea Bearzana frontoian.

Abenduak 24, asteazkena

Goizean zehar, herriko ikastetxeetako haur eta gazteak kantuan, baita beste hainbat talde ere. Egunean zehar Zentroko plazan jaiotza biziduna ikusgai.

17:30 Olentzero eta Mari Domingiri ongi etorria Otsabin. Dantzariak, abesbatza, bertsoak, txorizoa... Kalejira plazaraino.

Abenduak 26, ostirala

16:30-19:30 Gabon parkea Bearzana frontoian.

22:30 Aljibe gaua. Joseba Usabiagaren eskutik oroitza-penak bakarrizketa. Ondoren Iker Lauroba eta Leire Leturiaren emanaldi akustikoa. Elkarlanean: oinkari dantza taldea eta Villabonako Udala.

Urtarrilak 1, osteguna

08:30 Loatzora mendi irteera. Goran salda beroa.

Urtarrilak 2, ostirala

16:30-19:30 Gabon parkea Bearzana frontoian.

Urtarrilak 3, larunbata

17:30 III. Antton Pebet memorialaren finala Bearzana pilotalekuan.

Urtarrilak 5, astelehena

11:00-14:00 Gabon parkea Bearzana frontoian.

19:00 Errege magoen kabalgataren jaitsiera Amasatik Errebote plazaraino.

Urtarrilak 8, osteguna

Oria merkatal elkarteak 300 euroko lau erosketa txartelen zozketa.


Astegun goiz ezberdinak

Haurrei eta gaztetxoei zuzendutako Altsasuko Udalaren Aisiaz blai programa aldaketarekin etorri da aurten. Parte-hartzaileen asistentzia bermatzeko udalak bi asterako matrikulatzeko aukera eskaini du garilean eta agorrilean. Astelehenean hasi eta hilaren 15era arte 253 haur ariko dira programan. Hilaren bigarren hamabostaldian, berriz, 244. Guztiak adinkideekin taldeetan banatzen dituzte, bederatzi talde dira guztira. Haien ardura 25 begiralerena da. Agorrilaren aurreneko bi asteetan 37 izanen dira eta 30 azken bi asteetan. 4 eta 12 urte bitarteko haurrak dira eta talde bakarrean elkartzen dira denak. Haiekin hiru begirale ariko dira.

Aisiaz blai programa astegunetako goizetan izaten da, 10:00etatik 13:00etara. Txikienak, 4 urtekoak, Txantxari ludotekan elkartzen dira. Gainontzekoek, berriz, Zelandi eskola dute topagune garilean. Agorrilean elkargunea ludoteka bihurtzen da berriro ere. Talde bakoitzak dinamika propioa baldin badu ere, aurten Altsasuko euskalkiko hiztegia lantzen hasiko dira, ezagutzatik erabilerara pausoa emateko helburuz. Irteerak ere badituzte: Leitzako Peru Harri parkera, Donostiako hondartzara… Sanferminetako txupinazoa, kulturarteko festa, pintxo lehiaketa, yoseikan budo, igerilekua… Kultur gune parean azken festa eginen dute, talde bakoitzak ikuskizun bana eskainiz.

Bestalde, familia bizitza eta lana uztartzen laguntzeko Txantxari ludotekan 3 eta 10 urte arteko 40 haur elkartu ziren garagarrilaren 22tik ostirala arte, 8:30etik 13:30era. Lau begirale arduratu ziren haietaz.

Gu geu gazte

Izen hori du behar bereziak dituzten gazteendako udalak garileko arratsaldeetarako antolatutako aisialdi programa. Urdiaingo edo Olatzagutiko festetara, igerilekura edo zaldiz ibiltzera irteerak eginen dituzte. Sukaldaritza eta dantza saioak izanen dituzte. Ur festa goxoan parte hartuko dute eta beira edukiontzietan grafittiak eginen dituzte.


Ilargia dotore agertu da Zarautzen

Super ilargia egon da bart, eta honelako irudiak hartzeko aukera egon da. Lorentxo Portularrume argazkilari zarauztarrak lortu ditu argazki ikusgarri hauek.


Cornelia Lekuona Fundazioak Lesakako ikastolak erabiltzen duen etxean kokatu nahi du bere egoitza

Lurrak uzteko baldintza, Otxogorrienea eskuratzea da

Cornelia Lekuona Fundazioa kudeatzen duen patronatua prest dago Lesakako Tantirumairu ikastolari eraikin berria egiteko lur sailak uzteko eta kontratu berri bat sinatzeko. Baina kontratu horretan ez dira sartuko gaur egun ikastolak ikastetxe bezala erabiltzen duen Otxogorrienea, ezta inguruko lur sailak ere. Horixe da Fundazioa kudeatzen duen patronatuak jarritako nahitaezko baldintza eta gainera, 25 urterako sinatu zen eta 2015ean bukatzekoa den kontratuaren bidez bi aldeek hartutako konpromiso guziak bukatutzat emanen lituzke «bere garaian Irain eskola publikoarekin egin zuen moduko» kontratu berriak.

Cornelia Lekuona Fundazioa kudeatzen duen patronatua prest dago Lesakako ikastolari eraikin berria egiteko lur sailak uzteko eta kontratu berri bat sinatzeko. Baina kontratu horretan ez dira sartuko gaur egun ikastolak ikastetxe bezala erabiltzen duen Otxogorrienea, ezta inguruko lur sailak ere. Horixe da Fundazioa kudeatzen duen patronatuak jarritako nahitaezko baldintza eta gainera, 25 urterako sinatu zen eta 2015ean bukatzekoa den kontratuaren bidez bi aldeek hartutako konpromiso guziak bukatutzat emanen lituzke «bere garaian Irain eskola publikoarekin egin zuen moduko» kontratu berriak.

Fundazioak, horrela, Otxogorrienea etxea bere egoitza bezala erabiliko luke, «gaur egun ez baitu egoitzarik» eta «bere fundazio-helburua betez, baita hezkuntza eta kultur ekintzetarako ere (kantua, dantza, musika…) erabiliko litzateke, Lesakan horretarako toki egokien beharra kontuan hartuz». Tantirumairuk, beraz, berritik eraiki beharko luke ikastola, fundazioko patronatuak egindako proposamenaren arabera.

Gogoratu behar da, Tantirumairuk Otxogorrienea eta inguruko lurrak erabiltzeko kontratua 30 urtez luzatzea eskatu zuela joan den urtean. Asmoa, «Otxogorrienea ondoan bertze eraikin xume bat egitea» dela aipatu zuten, lekua eskas gelditu baitzaie. Adibidez, egunero 52 haurrek bazkaltzen dute ikastolan eta sukaldea eta jangela ttiki gelditu zaie. Ikastolaren eskariarekin bat egin zuen azaroaren 27an udalak ahobatez. Kontratu luzapena, 2015eko Nafarroa Oinez herrian egiteko Nafarroako Ikastolen Elkarteak jarritako baldintza zen.

Patronatuaren proposamen berriak ezinegona sortu du ikastolako guraso eta irakasleen artean, baina erantzun bat aitzinerago emanen dute. Herriko kultur taldeek ere bilerak egin dituzte gaia lantzeko.


Nahigabea

Askotan esan didazu

maite nauzula,

baina badakizu

nik ez zaitudala

zuk nahi bezala maite.

Ni gehiago

ez ikustea

erabaki duzu,

zuretzat kaltegarria delakoan.

Nik zure erabakia

errespetatuko dut.

Ez dut inorentzat

kaltegarria izan nahi,

ez dizut minik eman nahi.

Zure nahia

nire nahigabea da,

nire nahia

zure nahigabea da.


Aiako Udalak 376.000 euro bideratuko ditu inbertsioetara 2020an

Inbertsioen ataleko partida nagusia herriko irisgarritasuna hobetzeko erabiliko du udalak. Aiako Udalbatza osatzen duten bi udal taldeek aho batez onartu dituzte 2020ko aurrekontuak.

Pasa den astean, Aiako Udalbatzak 2020ko udal aurrekontua onartu zuen, aho batez. Aiako Udalak 2.533.613 euroko diru sarrerak aurreikusi ditu 2020rako, eta horietatik 376.000 euro bideratuko ditu inbertsioetara. Diru poltsa horretako partida nagusia, 225.000 euro, herriko irisgarritasuna hobetzeko erabiliko dute, eta udalbatzarrean jakinarazi zuten, besteak beste, hurrengo lanak egin nahi dituztela 2020an: herriguneko aparkalekua konpondu, Armendigainen oinezkoentzat bidea egokitu eta Andatza auzoan lan batzuk egin.

Horrez gain, auzoetan inbertsioak egiteko 36.000 euroko partida aurreikusi dute, eta beste 70.000 euroko poltsa baserri bideak konpontzeko.

Azkenik, beste urteekin alderatuta, turismo ekintzetarako partida handitzea erabaki du Aiako Udalak. Aiako alkate Nekane Arrizabalagak azaldu zuenez, «urtean zehar herrian ekintza mordoa egiten ditugu, eta orain arte gordetzen genuen 15.000 euroko partida motz geratzen zitzaigun. Horregatik, 2020an 30.000 euroko partida izango dugu arlo horretarako».

Bestalde, Aiako Udalak herriko elkarteei eta eragileei dirulaguntzak ematen dizkie urtero, eta ohiko dirulaguntzez gain, 2020an Lur-Alkartasuna Kooperatibari 30.000 euroko laguntza ematea erabaki du erakundeak. «Herrian dugun zerbitzu bakarra da, eta udalak lagundu egin behar diola uste dugu».

Aiako Udaleko kontu hartzaileak udalbatzarrean azpimarratu zuen udalaren aurrekontuak «kontserbadoreak» izaten direla. «Udalak ez du gastatzen duena baino gehiago, eta zor propiorik ez du».

Igerilekua berritzea

Igerilekua berritzeko lanak ahalbidetuko dituzten oinarriak ere ahoz batez onartu zituzten azaroko udalbatzarrean. Horien arabera, lehiaketa publikoa irabazten duen enpresak lau hilabeteko epea izango du igerilekuko obrak egiteko, eta aurrekontua 615.000 eurokoa izango da, BEZa barne. «Berezitasun bezala esan, esleipen prozeduran aspektu teknikoa alderdi ekonomikoa bezain beste hartuko dugula kontuan. Izan ere, arkitektoak azpimarratu du ur-jokoak oso elementu sensibleak direla eta alderdi teknikoa oso garrantzitsua dela horien mantenu egokia bermatzeko».

Bukatzeko, eskari-galderen atalean, udalbatzarra jarraitzen ari zen herritar batek hartu zuen hitza, eta herriaren etorkizunaz kezkatuta agertu zen: «Sasia gainera datorkigu Aian», esan zuen. «Batetik, garraio publikoarekin arazo larria dugu herrian, eta bestetik, etxebizitza ere garesti dago. Egun, Aian bizitzea Orion eta Zarautzen bizitzea baino garestiagoa da familia batentzat. Gai horiei heldu behar zaie».


Zumaian, norbere sexualitatea ezagutzeko bide bat

Adinekoen sexualitatea oraindik ere gizarteak «isilpean» duen gaietako bat dela uste du Olatz Berastegi Zumaiako Sexologia Aholkularitzako sexologoak; horregatik, Sexologia Aholku Zerbitzuan jorratzeaz gain, sexologoak lanketa berezia egin du Zumaiako adineko zentroetako langileekin. «Zahartzaroan gorputzak bakarrik ez, erantzun sexualak ere desberdinak izaten dira gaztaroarekin alderatuz. Sexualitatea ugalketarekin, gaztetasunarekin, koitoarekin eta genitalekin erlazionatu izan da. Zahartzaroan, berriz, ezaugarri horiek gainbehera etortzen dira». Ildo horretatik, «norbere gorputzaren desioei jarraitzea ezinbestekoa» iruditzen zaio Berastegiri.

Hezkuntza «arerio»

Askok uste dute «adina eta gaixotasunak» direla zahartzaroan sexualitatearen areriorik nagusienak. Horiek, ordea, «arerioak izan beharrean, oztopoak» direla uste du sexologoak. «Zahartzaroan sexualitatearen etsairik arriskutsuena hezkuntza da. Gizarte bezala kostatu egiten zaigu gorputz guztiak sexutuak direla eta beraz guztiok sexu harremanak izan ditzazkegula ulertzea; norbere erritmo eta desioen arabera, noski», zehaztu du. Horretaz gain, adinekoek eurek ere aurriritziak izaten dituztela nabarmendu du. «Pertsona batek uste izan badu adinekoek sexurik ez dutela eta erotikoak ez direla, zahartzarora iristen denean bere desioa eta gorputza erreprimitzeko joera izango du. Hori gainditu behar dugula uste dut». Oro har, adineko pertsonek sexualitatea «intentsitate eta presa gutxiagorekin» bizitzen dutela azaldu du. «Gorputzeko zona erogenoen sentsibilitatea handitu egiten da, eremu ezezagunetan gehienbat. Horregatik, garrantzitsua da gorputza esploratu eta esperimentatzea».

Adin guztiei zuzenduta

Sexualitatea «tabua» da oraindik, eta horren inguruko hainbat estereotipo eta aurriritzi iraultzeko eta harremanetan gizon eta emakumeen arteko parekidetasuna sustatzeko beharra ikusi du Zumaiako Udalak. Hori dela-eta, Sexologia Aholkularitza Zerbitzua eskaintzen die herritarrei hilabetean behin. Pertsonen harreman intimoekin lotutako gaiak jorratzen dituzte bertan, oinarri hartuta «gertutasuna, leialtasuna eta zorroztasuna». Gazteei, helduei eta adinekoei zuzendutako zerbitzua da, eta norberaren zalantza edo arazo txikiei erantzun pertsonalizatua ematen diete. «Egun sexualitatearen inguruko informazio asko dugu, baina informazio hori estereotipatua izaten da, eta sexualitate eredu jakin batera bideratzen gaitu», azaldu du Berastegik. «Norbereraren sexualitatea ezagutzea da gakoa», eta horretarako era askotako gaiak lantzen dituzte: emakumeek beren gorputzarekin duten harremana, bikote harremanak edo adineko pertsonen sexualitatea, esaterako. «Pertsonek beren burua eta beren gorputza ezagutuz, beren arteko harremanak lantzen eta hobetzen saiatzen gara».